2020 йилда ички валюта бозорида амалга оширилган операцияларга доир қисқача шарҳ\nМолия 14 январ 2021 213\n2020 йилда ички валюта бозорининг барча сегментларида, хусусан амалга оширилган операциялар ҳажми ва бозор иштирокчилари сонида ўсиш кузатилди.\nИчки валюта бозоридаги операцияларнинг умумий ҳажми 19,5 млрд. АҚШ долларини ташкил этиб, 2018 ва 2019 йилларга нисбатан мос равишда 1,7 ва 1,3 баробарга ўсди.\nИчки валюта бозори сегментларида чет эл валютасига бўлган талабнинг ўзгариш динамикаси\n1.Юридик шахслар билан амалга оширилган операциялар\n1.1. Юридик шахслар томонидан чет эл валютаси таклифи\n2020 йилда ички валюта бозорида хорижий валютадаги умумий таклиф ҳажми 14,3 млрд. АҚШ долларини (Марказий банк интервенцияларини ҳисобга олмаган ҳолда) ташкил этиб, 2019 йилга нисбатан 21 фоизга ўсди.\nХусусан, ҳисобот йилида:\nхўжалик юритувчи субъектлар томонидан 6,7 млрд. АҚШ доллари сотилган бўлиб, ушбу кўрсаткич аввалги йилга нисбатан 14 фоизга ошди (2019 йил – 5,9 млрд. АҚШ долл.);\nМолия вазирлиги (инқирозга қарши курашиш бўйича халқаро молия институтларининг кредитлари) ҳамда Тикланиш ва тараққиёт жамғармаси томонидан сотилган чет эл валютаси миқдори 2,4 млрд. АҚШ долларини ташкил этди.\n1.2. Юридик шахслар томонидан чет эл валютасига бўлган талаб\n2020 йилда юридик шахслар томонидан чет эл валютасига бўлган талаб 2019 йилга (13,7 млрд. АҚШ долл.) нисбатан 12 фоизга ўсиб 15,4 млрд. АҚШ долларини ташкил этди.\nУшбу даврда, биржадан ташқари валюта бозорида хўжалик юритувчи субъектлар томонидан 3,7 млрд. АҚШ доллари миқдорида чет эл валютаси сотиб олиниб, ушбу кўрсаткич аввалги йилга нисбатан 14 фоизга ошди (2019 йилда – 3,2 млрд. АҚШ долл.). Шунингдек, валюта биржасидаги умумий операциялар ҳажми\n11 фоизга ошиб, 11,7 млрд. АҚШ долларига етди.\n2020 йилда биржадан ташқари валюта бозоридаги операциялар ҳажми динамикаси\nВалюта бозорида чет эл валютасининг асосий қисми (60 фоизи) ишлаб чиқариш учун асбоб-ускуналар, товарлар ва хом-ашё импорти, 21 фоизи – халқ истеъмоли товарлари ва дори-дармон маҳсулотлари импорти, 15 фоизи – хорижий кредитларни сўндириш, 1 фоизи –хорижий инвесторлар даромадлари репатриацияси ва қолган 3 фоизи – бошқа мақсадлар учун харид қилинган.\n2019-2020 йиллар давомида чет эл валютасини сотиб олиш мақсадлари таркиби\n2020 йилда ички валюта бозорида чет эл валютасини харид қилган хўжалик юритувчи субъектлар сони 16 фоизга кўпайиб, декабрь ойида 8,9 мингтани ташкил этди (2019 йилнинг декабрь ойи – 7,6 минг).\n2. Жисмоний шахслар билан амалга оширилган операциялар\nЖисмоний шахслар томонидан валюта айирбошлаш шахобчалари орқали 2020 йилда сотилган чет эл валютаси миқдори 4,6 млрд. АҚШ долларини (2019 йил – 3,8 млрд. АҚШ долл., ўсиш 21 фоиз), сотиб олиш ҳажмлари эса, 4,1 млрд. АҚШ долларини (2019 йил – 1,8 млрд. АҚШ долл., ўсиш 2,3 баробар) ташкил этди.\nХалқаро пул ўтказмалари орқали республикага келиб тушган валюта маблағлари ҳажми 6,0 млрд. АҚШ долларини ташкил этиб, ўтган йилги кўрсаткич доирасида шаклланди.\n2020 йилда жисмоний шахслар томонидан амалга оширилган операциялар ҳажми\n3. Марказий банкнинг валюта интервенциялари\nУшбу даврда Марказий банкнинг валюта интервенциялари олтин-валюта заҳираларининг нейтраллиги принципига асосланган ҳолда амалга оширилди. Бунда Марказий банк томонидан сотилган чет эл валютасининг соф ҳажми йил давомида сотиб олинган монетар олтин ҳажми доирасида бўлиши таъминланди.\nХусусан, ҳисобот йилида Марказий банк томонидан сотиб олинган 56,0 трлн. сўмлик монетар олтин натижасида юзага келган қўшимча ликвидлиликни стерилизация қилиш мақсадида 53,0 трлн. сўм эквивалентидаги валюта маблағлари валюта биржасида сотилди.\n2020 йилда валюта биржасида амалга оширилган операциялар ва Марказий банк интервенциялари ҳажми\n2020 йилда импортни молиялаштириш манбалари таркибида хорижий валютадаги кредитлар ҳисобига импортни молиялаштириш улуши 25 фоиздан 18 фоизга пасайиши кузатилиб, ички валюта бозорида сотиб олинган маблағлар (конвертация) улуши 52 фоиздан 58 фоизга ошди.\n2019-2020 йиллари импортни молиялаштириш манбалари\n4. Алмашув курси динамикаси\nМиллий валютанинг алмашув курси динамикаси валюта бозоридаги талаб ва таклифнинг жорий нисбатидан келиб чиқиб, ички ва ташқи омиллар таъсирида шаклланди.\nЖорий йилнинг биринчи ярмида пандемия таъсирида ташқи ва ички иқтисодий шароитларнинг ўзгариши, асосий савдо ҳамкор давлатлар валюталарининг кескин девальвацияси натижасида девальвацион кутилмаларнинг ўсиши, шунингдек, ички валюта бозорида чет эл валютасига бўлган талабнинг ўсиши каби омиллар таъсирида миллий валюта 7,2 фоизга қадрсизланди.\nЙилнинг иккинчи ярмида сўмнинг алмашув курси нисбатан барқарор динамика кузатилиб, 2,7 фоизга қадрсизланди.\n2020 йил давомида валюта биржаси савдоларида АҚШ доллари курси динамикаси\nУмуман олганда, 2020 йил давомида миллий валютанинг АҚШ долларига нисбатан алмашув курси йил бошига нисбатан (9501 сўм/долл.дан 10461 сўм/долл.гача) 10,1 фоизга қадрсизланди.\n# Марказий банк


27 июл 2021, Тошкент вақти: 10:33\n34 яшар Ҳасанбой Икромов 29 май куни ўз ҳовлисида осилган холда топилган эди.\nАндижон шаҳридаги автомобиллар учун бутловчи қисмлар ишлаб чиқарадиган "UZ DONG YANG CO" Ўзбекистон-Корея қўшма корхонасининг ноликвид деталлар омбори мудири, 29 май куни ўзини осган булоқбошилик 34 яшар Ҳасанбой Икромовниг онаси Аматхон Норбоева OzodMikrofon билан боғланиб, ўғлининг ўлимида тафтишчиларни айблади.\nНафақадаги ўқитувчи¸ халқ маорифи аълочиси 61 яшар Норбоева OzodMikrofon билан суҳбатда ўз ўғлининг 2019 йилдан то 2020 йил майигача давом этиб келаëтган тафтишлардан "жонидан тўйганини" иддао қилди.\nОзодликда нусхаси бўлган Бош прокуратура маълумотномасида ëзилишича¸ Бош прокуратура Икромов ишлаган қўшма корхонада ўз текширувини 2019 йилнинг бошида ҳам ўтказган ва ўшанда Икромов жавобгар деб топилган. Маълумотда ëзилишича, "Қўшма корхонадаги айни кунлардаги текширув эса, ички аудит ходимлари томонидан амалга оширилмоқда".\nБош прокуратура маълумотномасида "корхонада прокуратура текширув бошлагани ортидан ўз жонига қасд қилганига оид хулосани чиқаришга эрта эканлиги ва айни пайтда ҳолат бўйича терговга қадар текширув ҳаракатлари давом этаëтгани" таъкидланади.\nАматхон Норбоева OzodMikrofonга бундай деди:\n«Ўғлимнинг шундай ҳолатга тушишига сабаб ишхонадаги тафтиш ва олиб борилаётган терговдаги қўпол муомала бўлган. Ўғлим бу ноҳақликларга чидай олмай 2020 йил 29 май куни ўз уйидаги айвонга осилган ҳолатда топилди. Шундан сўнг, бу қилмишига ишонмай мобил телефонини кўриб чиққанимда ишлаётган корхонасидан тез етиб кел деган смс хабар ва қўнғироқлар бўлганлигининг гувоҳи бўлдим»\nБош прокуратура матбуот хизмати раҳбари Ҳаёт Шамсутдинов Озодликка тақдим қилган маълумотномада айтилишича "UZ DONG YANG CO" қўшма корхонасида 2018-2019 йиллар давомида хом ашё ва материалларнинг сақланиши, тарқатилиши ва бутлиги юзасидан текшириш ўтказилганлиги рост:\n«Текширувлар бир ёки икки ой аввал эмас, ўтган 2019 йилнинг бошида ўтказилган. Ўшанда Икромов. моддий жавобгарлигида бўлган 168 млн. сўмлик хом ашё ва материаллардан камомад аниқланган (марҳум 2013 йилдан бери омбор мудири бўлиб ишлаб келган) ва ўз вақтида (Икромов томонидан) бартараф этилган».\n"Камомаднинг ўрни тўлдирилган"\nМарҳумнинг эгизи Ҳусанбой ва онаси Аматхон аянинг Озодликка айтишича¸ қариндош-уруғдан қарз кўтариб¸ камомад ўрнини тўлдиришган. Бу қарзни тўлаш учун шу кунда марҳумнинг машинаси сотувга чиқарилган. Аматхон ая:\n«Мошинани мойкага обориб сотувга тайëрладик. Одамлардан олган қарзни албатта узамиз. Ўғлим гўрида тинч ëтсин. Лекин давлат белгилаган жаримани тўлаганмиз. 2019 йил 1 август куни ўғлим менга “текширув натижасида 174 млн 800 минг сўм камомад аниқланганлиги учун прокуратура менга 174 млн 800 минг сўм жарима солди” деди. Мен фарзандини ўйлаган она сифатида, “тўлаймиз, қариндош-уруғ, дўст-ёрлардан топамиз” дедим. “Ўғлим адолат албатта қарор топади, бу пулинг албатта кайтади деганман”. “Агар 3 кун муддатда тўлов қилинмаса, мени қамаб қўяр экан” деди. 2019 йил 1 августда жаримани тўлаш ҳақида айтилган бўлсада, 2020 йил май ойигача тергов тугаб, суд ҳукми ўқилмади. Фарзандим Ҳасанбой бу даврда на турмуш ўртоғига, на онасига ичидаги дардларини айта олди. Корхонанинг ҳар бир бурчагида кузатув камераси бўлсада, ўғрилик қилмаган фуқарога жиноятчи сифатида қарашган ва маънавий ҳамда руҳан эзишган. Шунчалик тазйиқ ўтказилганки, инсон ҳуқуқ ва эркинликлари бузилишига олиб келинган.174 800 000 сумни 3 кун муддатда эмас саккиз кунда тўладим».\n"Бир болтни ҳам ўғирламаган"\nOzodMikrofon билан суҳбатда Аматхон Норбоева ўғлининг «емаган сомсага пул тўлаган¸ айбсиз айбдор сифатида» дунëдан ўтиб кетганини иддао қилди:\n“Ўғлим, ахир сен ўқитувчининг фарзандисан, нимага бундай ҳолат бўляпти” десам, “агар мен заводни 1 та болтини ўғирлаган бўлсам, қўпол қилиб айтганда уйимиздаги хожатхонани сувоғини битказардим” деб жавоб берганди. 2011 йилда қуришни бошлаган Шоҳгузар МФЙ Учқун кўчасида жойлашган 8 сотиҳли уйи хали ҳам битган эмас. Ука сиз мухбирингизни юборинг ўз кўзи билан кўрсин уйнинг аҳволини. Ошхона ва ҳаммом ҳалиям қурилмаган. Мен тазйиқ ва зўравонликка учраб ўз жонига қасд қилган фарзанднинг муштипар онасиман. Мен буни кўзимда ёш, дард алам билан айтяпман. 2 нафар норасида гўдак, 32 ёшли бева келинимни қайғу аламларини кўриб, чидаб тура олмасдан, фарзандимни руҳини поклаш, мақсадида ҳақиқат рўëбга чиқишини истайман. Мен бу гапларимни қоғозга тушириб Ўзбекистон президентига ҳам юбордим. Ўғлимни тергов қилган терговчи мансабини суиистеъмол қилган. Тергов давомида тазйиқ ва зўравонлик ишлатган. “Оилангни харом луқма билан боқяпсан!” деб маломат қилган. Ўзбекистон Республикаси Конституциясининг 26-моддасида “Жиноят содир этганликда айбланаётган ҳар бир шахснинг иши судда ноқонуний тартибда, ошкора кўриб чикилиб, уни айби аникланмагунча айбдор ҳисобланмайди. Ҳеч ким қийноққа солиниши, зўравонликка, шафқатсиз ёки инсон қадр-қимматини камситувчи бошқа тарздаги тазйиққа дучор этилиши мумкин эмас деб аниқ ëзилган. Конституциядаги ҳуқуқлар кафолати бўлган президент адолат қилади деб умидворман".\n"Ширкат ëрдам бермади"\n"UZ DONG YANG CO" ширкати вакили марҳум Ҳасанбой Икромов оиласига ширкат моддий ëрдам бераëтганлигини Озодликка 4 июнь куни айтиб берган эди.\nМарҳумнинг онаси Аматхон аянинг OzodMikrofonга айтишича¸ корхона вакиллари таъзияга келиб дуо қилишдан нарига ўтмаган:\n«Иккита нон обкелишмади. Иккита нон нима деган гап?! Бугун 5 июнь, ўғлимнинг вафот этганига 7 кун бўлмоқда. Шу кунгача на раҳбарият, на касаба уюшмаси моддий ёрдам бермади. Наҳотки, инсоннинг қадр-қиммати 7 йиллик меҳнати сарфланган, ташкилоти учун аҳамиятсиз бўлса? Мен фарзандимни оқ ювиб, оқ тараб, халол-пок едириб, юртимиз учун фойдаси тегадиган виждонли иймон-инсофли қилиб тарбиялаб, давлат гранти асосида ўқитдим. Ўғлим Ҳасанбойниинг ортида 10 яшар Заҳро¸ 5 яшар Зебо қизи чирқираб қолди. Банкдан ҳам қарз олган камомадни тўлайман деб».\n"Ўғлим хаëтни севарди"\nМарҳумнинг онаси OzodMikrofon билан суҳбатда ўз ўғлининг руҳан ва жисман соғлом бўлгани, суицидга мойиллиги бўлмагани¸ терговчилар босими остида ўз жонига қасд қилганини қайта-қайта иддао қилди:\n«Ўғлим ўлганидан кейин чўнтагидан чиққан телефонда хотини Нилуфархонга ëзган аммо юборилмаган смс мактубни ўқидим. «Қизларимни севаман» деб ëзилган эди. Хасанбой ҳаётни севар эди, оиласини ҳам. Айниқса, фарзандларини еру кўкка ишонмас эди. Фарзандимнинг сўнгги сўзи ва ичидаги дардларини эшита олмаган она сифатида ўзимни қўярга жой топа олмаяпман».\nТафтиш давом этмоқда\nЎзбекистон Бош прокуратураси маълумотига кўра¸ шу кунларда марҳум Икромов ишлаган қўшма корхонада ички аудит ходимлари томонидан текширув ўтказилмоқда:\n«Шу йилнинг 21 май куни «"UZ DONG YANG CO» МЧЖ шаклидаги қўшма корхона раҳбари вазифасини вақтинча бажарувчисининг 50-сонли буйруғи чиқарилган бўлиб, унга асосан Икромов жавобгарлигидаги товар моддий бойликларини бошқалар зиммасига юклаш ҳамда 20 май ҳолатигача тафтиш ўтказиш учун ишчи гуруҳ тузилган. Шунингдек, мазкур буйруқ билан инвентаризациядан ўтказиш учун текшириш бошланган»\nАндижон шахридаги автомобиллар учун бутловчи қисмлар ишлаб чиқарадиган "UZ DONG YANG CO" Ўзбекистон-Корея қўшма корхонасининг ноликвид деталлар омбори мудири, 34 яшар Ҳасанбой Икромов 29 май куни ўз ҳовлисида осилган холда топилган эди.


Ходимларга нисбатан қаршилик кўрсатган фуқароларга нисбатан жиноят иши қўзғатилди\nМажбурий ижро бюроси суд ва бошқа орган ҳужжатлари ижросини таъминлаб, шу орқали фуқароларимиз ва жамият манфаатини ҳимоя қилишга хизмат қилади.\nБироқ суд ҳужжатлари ижросини бажаришга масъул бўлган давлат ижрочиларининг қонуний хатти-ҳаракатларини бажаришларига тўсқинлик қилиш ҳолатлари ҳам йўқ эмас.\nБюронинг Қамаши туман бўлими иш юритувидаги Қамаши туман маъмурий судининг 21.10.2019 йилдаги қарорига асосан қарздор Н.Қ.дан давлат фойдасига 669 минг сўм маъмурий жарима ундириш белгиланган.\nҚарздор ушбу маъмурий жаримани орадан 2.5 йил вақт ўтган бўлсада, тўламасдан келган. Шу сабабли, давлат ижрочилари жорий йилнинг 24 май куни “Тегирмонқул” қишлоғида жойлашагн қарздорнинг яшаш манзилига бориб, қарздорлик эвазига бир дона “Roison” русумли телевизорни хатлаб олиб кетишади. Сўнгра ушбу қишлоқ ҳудудида бошқа ижро ҳаракатларини амалга ошираётган вақтда, уларнинг ортидан қарздорнинг укаси, онаси ва янгаси боришиб, уларни ҳақорат қилиб, хатлаб олинган телевизорни қайтариб беришини айтиб, жанжал кўтаришган.\nШунингдек, Бюро ходимлари қайтиб келаётганда қарздор ва отаси йўлнинг қатнов қисмида ёғоч нарвон билан уларнинг бошқарувида бўлган “Nexia-3” автомашинасининг олдини тўсиб, нарвонни автомашинанинг олд қисмига улоқтиришади ҳамда автомашинани тўхтатиб олиб, давлат ижрочиларига енгил тан жарохати етказишади.\nШундан сўнг, қарздорнинг укаси ўзи билан бирга олиб келган темир (лом) жисмни кўрсатиб, ушбу жисм билан уларга тан жарохати етказишини айтиб, хатлаб олинган телевизорни қайтариб тортиб олишади ва ижро ҳаракатларини амалга оширишга тўсқинлик қилишади.\nҲодиса жойи Қамаши туман прокуратураси терговчиси ва туман ИИБ тезкор ҳодимлари томонидан кўздан кечирилиб, процессуал тартибда ҳужжатлар расмийлаштирилган.\nМазкур ҳолат юзасидан Қамаши туман прокуратураси томонидан 26.05.2021 йилда қарздор Н.Қ. ва бошқаларга нисбатан Ўзбекистон Республикаси ЖКнинг 219-моддаси 2-қисми билан жиноят иши қўзғатилган ҳамда Н.Қ. ЖПКнинг 221-моддаси тартибида ушланган.


Жорий йилда вилоятимизда 851 минг гектар ерга қишлоқ хўжалиги экинларини экиш режаланиб, у тўкис уддаланди. Алмашлаб экиш доирасида озуқабоп экинлар майдони 5,5 минг гектарга ортиб, 227,5 минг гектарни ташкил этди. 298,2 минг гектар ерга бошоқли экинлар, 44,5 минг гектар ерга маккажўхори, 201,2 минг гектар ерга эса буғдой экилди.\nВилоят ҳокими девонининг мажлисида минтақа раҳбари Ўмирзақ Шўкеев озуқабоп экинларнинг 2 йиллик жамғармасини тайёрлаш зарурлигини таъкидлаб, туман ҳокимлари ва мутасадди бошқарма раҳбарларига топшириқлар берди.\n– Ўтган йилдаги каби вазият такрорланмаслиги зарур. Ҳозир қизғин палла. Мол озуқасини жамғаришга алоҳида эътибор қаратинглар. Жорий йилда икки йиллик озуқа захираси бунёд этилиши зарур. Бу йил об-ҳаво қулай. Ем-хашакнинг баҳоси ҳам аввалги йилдагидан арзон, – деди вилоят ҳокими.\nТуркистон вилоят қишлоқ хўжалиги бошқармаси раҳбари Нурбек Бадирақовнинг гапларига кўра, жорий йилги экин ишларига 12,2тадан зиёд қишлоқ хўжалиги техникаси сафарбар этилди. “Аграр насия корпорацияси” ҲЖ томонидан дала ишларини юритиш учун 1672та агробирлашмага 5,3 млрд. тенге насия берилди, имтиёзли баҳода 47,9 минг тонна дизель ёнилғиси ажратилди.\nВилоятимизда 475 хил минерал ўғит қийматининг 50 фоизини субсидиялашга 6 млрд. тенге ажратилди. Натижада 319 минг гектар экин майдонига минерал ўғит билан ишлов берилди.\nЖорий йилда вилоятимизда йирик қорамол – 0,1 фоиз (1129,6 минг бош), қўй-эчки – 3,7 фоизга (4776,9 минг бош), йилқи – 3,4 фоизга (389,9 минг бош), туя – 2,1 фоизга (35,0 минг бош), парранда – 3,5 фоизга (2297,1 минг бош) ортган. Мол боши кўпайиши туфайли қишга ғамланган озуқа 4,1 млн. тоннани ташкил қилди. Бугунги кунда эса 0,5 млн. тонна озуқа тайёрланди. Вилоятимизда пичан 350-400, йўнғичқа эса 500-700 тенге атрофида сотилмоқда.\n“Озиқ-овқат шартнома корпорацияси” ҲЖ орқали вилоятга ажратилган 34,4 минг тонна буғдойдан олинадиган 9,3 минг тонна кепак агробирлашмаларга арзонлаштирилган баҳода (65 тенге/кг.) сотилмоқда. Бугунги кунда 334та агробирлашмага 540 тонна кепак берилди.\n2022-06-18, 05:03 78\nҚиёси йўқ завод қурилмоқда 65\nОзуқа жамғарилмоқда 78\n''TURAN'' махсус иқтисодий ҳудуд тараққиёти муҳокамада 107\nЖетисайда тарвуз пишди 90\nТуркистонда электр манбаларини янгилаш – долзарб 114


Қиз бола мунглиғ бўлади – Jurnalist\nҚиз бола мунглиғ бўлади\nR S2020-02-26T12:11:05+05:0026 Fevral, 2020|Ҳафта мақоласи|\nКатта онам қазо қилганига саккиз йилдан ошди. Бироқ болалигим ўтган ҳовлига борсам, ҳар бурчакдан томоқ қириб онам чиқиб келаётгандек бўлаверади. Тугунини қўлга оларди-ю, ўзи айтганидек тайпанглаб йўлга отланиб қоларди. “Она, кеч бўлганда қаерга борасиз энди?” десак. “Фароғат аммангни кўриб келай, негадир бугун ишдан қайтаётиб кириб ўтмади. Тинчмикан ишқилиб”, дея ҳай-ҳайлашимизга қарамасдан йўлга чиқиб кетарди. “Мен борманми, йўқманми опа-сингилларингнинг холидан хабар олиб туринглар. Қиз бола мунглиғ бўлади. Иккита нон кўтариб кириб борсаларинг уйимга акам келибди, укам келибди, деб қанчалар қувониб қолади”, дерди раҳматли.\nАЁЛСИЗ УЙ – УЙ ЭМАС\nУстозимиз, таниқли журналист Фармон Тошев биздан тез-тез ҳол-аҳвол сўраб, ижодимиз билан қизиқиб туради. Баъзан, ҳеч нарса ёзмаяпсизлар, нега матбуотда кўринмай қолдиларинг, деб дашном беради. Устознинг ўта эътиборлилиги-ю, ўзимизнинг бир оз лоқайдлигимиздан хижолат ҳам бўламиз яна. Бу гал ҳам суҳбатимиз ижод хусусида кечди.\nУстоз аёллар мавзусида мақола ёзмоқчи эканимни эшитгач, оиладаги барча аёллар – қайнона, икки келин уйдан кетиб, ёлғиз қолган эркакларнинг бошига тушган турли кўргиликлар ҳақидаги миллий фильмларимиздан бирини эслатди (афсуски кўрмаган эканман).\n– Аёлсиз уй-уй эмас – ғурбатхона, худди шундек аёлсиз жамият ҳам жамият бўлолмайди, – деди устоз. – Биз газетамизда “Уй бекаси бекорчими?” сарлавҳали мақола берган эдик бир пайтлар. Аёл эрталабдан кечгача тиним билмайди, айниқса, қишлоқ аёли. Хўроз қичқирмасидан туриб сигир соғади, ҳовли супуради, фарзандлари учун нонушта тайёрлайди, уларни болам-бўтам қилиб уйғотиб, овқатлантиради. Катталарини мактабга жўнатади. Турмуш ўртоғини ишга кузатади. Кир ювади, томорқага, мол-ҳолга қарайди. Ғимир-ғимир билан кунни кеч қилади. Мана – аёлнинг бир кунлик ҳаёти. Биз уни яна бекорчи, ишсиз деймиз.\nУстознинг гапларига қулоқ солиб, бир воқеа ёдимга тушди. Бир неча йил аввал мамлакатимизда ижодий сафарда бўлган покистонлик журналист Иқрор Хорунга ҳамроҳлик қилган эдим. Уни пойтахтимиздаги муҳташам меҳмонхоналардан бирига жойлаштирдик. Ҳамма шароит муҳайё. Меҳмонхона харажатларига кўплаб хизматлар киритилган экан, фақат кир ювиш ва дазмол босишдан ташқари. “Хотинимни ҳам олиб келсам бўларкан, бу ишлар анча қиммат тураркан меҳмонхонада”, деган эди Иқрор Хорун жаноблари ҳазиллашиб.\nМақолани кўпчиликка таниш бир ривоят билан якунламоқчиман. Зора, хулоса ўрнида ўтса:\nКун бўйи рўзғор ташвилари билан тиним билмаган аёл кеч тушгач, оиласидаги эркаклар дастурхонига бир боғ пичан келтириб қўйибди. Турмуш ўртоғи, ўғиллари уни ақлдан озиб қолдимикан, деб ҳайрон бўлишибди. Шунда аёл: «Мен сизларнинг бунга эътибор қаратишингизни қаердан билибман? Шу уйни – уй, рўзғорни – рўзғор қиламан деб жоним ҳалак. Бир нафас тиним билмайман, кир юваман, дазмол босаман, ҳовли супираман, уй тозалайман, сизлар учун овқат тайёрлайман. Лекин, шунча вақт давомида пичан эмас, таом еганингизни менга бирор марта бирор сўз билан англатмагансизлар-ку!” дебди.\nАзизам, сиз борсиз, Худога шукур!\nМен сўз сайлаяпман сўз орасидан,\nЧеҳрангиз ўтказиб кўз қорасидан,\nСевинчлар сачрар дил фавворасидан,\nАзизам, дилсўзсиз, Худога шукур!\nАзизам, дилрўзсиз, Худога шукур!\nТангрининг инъоми – йўғу бори сиз,\nОшиқлар аъмоли – ишқнинг кори сиз,\nХаста юракларга фақат дори – сиз,\nАзизам, ҳабибсиз, Худога шукур!\nАзизам, табибсиз, Худога шукур!\nТонгги ёмғирдайин ифорлисиз сиз,\nГоҳ сокин, гоҳида изҳорлисиз сиз,\nБирда тониб, бирда иқрорлисиз сиз,\nАзизам, найсонсиз, Худога шукур!\nАзизам, хайронсиз, Худога шукур!\nСел бўлиб йиғлайсиз, отасиз хандон,\nЧеҳрангиз тундлашса бу дунё зиндон,\nГоҳо жон берасиз, гоҳ сўрайсиз жон,\nАзизам, ашкчисиз, Худога шукур!\nАзизам, рашкчисиз, Худога шукур!\nТангри яратган энг муаттар гулсиз,\nБир қараса бийрон, бирда жим – тилсиз,\nГоҳида малика, гоҳида қулсиз,\nАзизам, мағрурсиз, Худога шукур!\nАзизам, мағлубсиз, Худога шукур!\nКўнгил зулматини ёритгувчи нур,\nЮрак ғуборларин аритгувчи нур,\nДилни энтиктириб, ҳоритгувчи нур,\nАзизам, сиз нурсиз, Худога шукур!\nАзизам, шукурсиз – Худога шукур!\nКўкламнинг ҳар куни кўнггилга дўнгай,\nҚалдирғочлар келиб қошимга қўнгай,\nҲар неки десангиз бу кўнгил кўнгай,\nАзизам, биз борсиз, Худога шукур!\nАзизам, даркорсиз, Худога шукур!


10:28 23 Март 2018\n12:08 05.08.2017 Ҳавола олиш\nTOШКЕНТ, 5 август — Sputnik. Ўзбекистон Меҳнат вазирлиги ҳузуридаги Ташқи меҳнат миграцияси агентлиги Меҳнат мигрантларига ҳуқуқий ёрдам Ассоциацияси билан ҳамкорликда Россияда ишлашни истаган фуқароларни ишга таклиф этмоқда.\n18-45 ёшли эркак ва аёллар тикувчиликка (мотористка) таклиф этилади. Маоши 40 минг рублдан бошлаб. Синов даври – 1 ой. Иш берувчи яшаш, ишхонага бориб-келиш учун йўл харажатлари ва ишлаш учун рухсатнома (патент) пулини тўлайди.\n23-40 ёшли аёллар махсус кийим тикишга таклиф қилинади. Маоши ишбай бўлиб, 40 минг рублдан бошланади. Ҳафтада олти кун, кунига 11 соат меҳнат қилинади. Синов даври – 14 календар куни. Ўзбекистондан келиш ва ишлаш учун рухсатнома харажатларини ходим ўзи тўлайди.\n© Пресс-служба Министерства труда РУз\nМиграция агентлиги ўзбек мутахассислари учун янги имкониятлар эшигини очмоқда\n18 ёшдан катта эркак ва аёллар тикувчиликка таклиф этилади. Ойлик маоши ишбай, 38 мингдан 80 минг рублгача. Синов даври — 1 ой. Яшаш, овқатланиш, иш жойига бориб-келиш учун йўлкира харажатлари иш берувчи томонидан тўланади. Ходим транспорт ва ишлаш рухсатномаси (патент) харажатини ўзи тўлайди.\nАгентликнинг маълум қилишича, ўқитиш ва кўниктириш Маркази учун тўлов (Тошкент шаҳридаги ётоқхонаси билан бирга) 666 минг сўмни ташкил қилади. Кийим-кечак тўлови – 142 000 сўм. Талабгорлар тиббий кўрикдан ўтказилади. Тиббий кўрик тўлови – 140 300 сўм. Ўз-ўзини таъминлаш асосида фаолият юритадиган агентликнинг харажатлари тўлови тўрт минимал маош миқдоридадир. Хорижга агентлик орқали фаолият юритиш учун юборишнинг бундан бошқа харажати йўқ.\nЮқоридаги йўналишларда хорижда меҳнат фаолиятини юритиш истагида бўлганлар Ташқи миграция агентлигининг +998 71 202 33 44, +998 71 202 33 55, +998 71 202 33 66, +998 71 202 33 88, +998 71 202 33 99 телефон рақамларига ёки агентликнинг ҳудудий филиалларига мурожаат қилишлари мумкин.


Давлат сиёсати: ЁШЛАР ҲАЁТИГА ЯНГИЧА МАЗМУН ОЛИБ КИРАЁТГАН ТАШАББУСЛАР - AUZ.UZ\nДавлат сиёсати: ЁШЛАР ҲАЁТИГА ЯНГИЧА МАЗМУН ОЛИБ КИРАЁТГАН ТАШАББУСЛАР\nЯқинда қўшни Марҳамат туманида ёшларга эътиборни кучайтириш борасида илгари сурилган бешта муҳим ташаббус бўйича Андижон тажрибасини яратиш юзасидан катта йиғин бўлиб ўтганлиги барчамизни тўлқинлантириб юборди. Асака, Булоқбоши туманларидан келган вакиллар ҳам иштирок этиб, Президентимиз бошлаган хайрли ташаббусларни ҳаётга изчил тадбиқ этиш хусусида таклиф ҳамда муаммоларни ўртага қўйдилар.\nКоллежимизда ўқувчиларнинг бўш вақтларини мазмунли ўтказиш, улар учун маданий тадбирлар, компьютер саводхонлиги ва спорт тўгараклари ташкил этиш, айниқса, китобхонликни оммалаштириш мақсадида амалий ишлар режасини тузиб чиқдик.\nКитоб ўқиган инсоннинг дунёқараши кенг, ҳар қандай вазиятда ҳам тўғри қарор чиқара биладиган бўлиши аён. “Мен севган китоб” мавзусидаги тадбиримиз шу йўналишга қаратилди. Унга Андижон давлат университетининг филология факультети декани, фан номзоди Баҳодир Раҳмоновни, ёзувчи ва шоир Ҳалим Каримни, шунингдек, Бобур номидаги марказий ахборот ресурс маркази жамоаси ҳамда вилоят театри санъаткорларини таклиф қилдик. Китоб чин дўст, ҳамроҳ, сирдош, маънавиятимизни ёритувчи машъала эканлиги яна бир карра намоён бўлди. Ҳурмат билан келган меҳмонлар элликдан зиёд адабиётларни кутубхонамизга туҳфа қилдилар.Уларга “Сирли қўллар” тўгараги аъзоларининг ижод маҳсуллари манзур бўлди.\nБешта ташаббуснинг бири – хотин-қизлар бандлигини таъминлаш бўйича режалаштирилаётган ишларимиз сарҳисоб қилинди.Коллежимиз жойлашган ҳудудда “Қадим мунис” масъулияти чекланган жамияти бор. Аёллар ва эркаклар либослари тикиладиган бу меҳнат жамоасида олтмиш нафар қизимиз амалиёт ўтайди. Тикув-трикотаж йўналишини тамомлаётган қизлар шу ерга ишга жойлашяптилар.\nЖисмоний тарбия ва спортни янада оммалаштириш ташаббуси юзасидан олиб борилаётган ишлар кўламини кенгайтиряпмиз. Коллежимиздан вилоят чемпионлари чиқди. 158 ўқувчи спортнинг кураш, оғир атлетика турлари билан мунтазам шуғулланиб келади. Спорт залини тўла таъмирладик. Турли тўгараклар фаолиятини йўлга қўйиш имкониятлари яратилди.\nКоллежимизда “Яхшидан боғ қолур” акцияси ташкил этилиб, ҳар шанба куни маҳалла оқсоқоллари, устозлар, меҳнат фахрийлари ташриф буюрадилар. Тўрт гектарли ҳовлимизда мевали боғ, сабзавот пайкали, иссиқхона яратдик. Маънавий олам меҳнат тарбияси билан уйғун бўлсагина камолотга эришиш мумкин, деган ғоя акция асосини ташкил қилади.\nТашаббуслардан бири компьютер саводхонлигига эришиш эканлигини эътиборда тутиб, информатика ўқитувчиси Носиржон Назаров етакчилигида 12 та тўла жиҳозли компьютердан иборат махсус хонада машғулотлар ташкил этилмоқда. Қўлида чироғи бор одам қоронғуликдан қўрқмайди, деган нақлга амал қилсак, ахборот хуружларидан бохабар ўқувчи ёт ғоялар таъсирига тушиб қолмайди. Мана шу тамойил фикрий равшанликка ундаяпти.\nЁшларга қанот бўладиган ташаббусларни ҳаётга мустаҳкам татбиқ этишда Андижон тажрибаси яратилишига шак-шубҳа йўқ. Бу йўлда янгиликка интилиб, изланиб ҳаракат қилишга қодирмиз.\nАсака туманидаги Қадим транспорт ва агросервис касб-ҳунар коллежи директори.


Белоруссияда намойишчининг ўлгани ҳақида хабар берган журналист қамалди - Darakchi\nДУНЁ 03.03.2021, 13:36\n2 март куни Белоруссиядaги судлардан бири журналист Кациарина Барисевични олти ойлик қамоқ жазосига ҳукм қилди. Барисевич намойишлар пайтида ўлдирилган шахс ҳақидаги шахсий маълумотларни ошкор қилганликда айбланган. Бу ҳақда таржумон.уз хабар берди.\nTut.by онлайн янгиликлар порталининг мухбири Кациарина Барисевич ноябр ойидан бери ҳибсда сақланиб келинаётганди. У президентга қарши намойишларда қатнашганлардан бири Раман Бандаренканинг ҳукумат ҳужжалатларида кўрсатилганидек эмас, балки оғир жароҳатлардан вафот этганлиги ҳақида хабар бергани учун қамоққа олинган.\nБандаренка 12-ноябр куни бош мия ва танасидаги бошқа жароҳатлар сабаб касалхонада вафот этган. Лукашенконинг мухолифатчилари эса Бандаренко Белоруссия пойтахти Минскда бўлиб ўтган намойишлар пайтида полиция томонидан шафқатсизларча калтакланганини даъво қилди. Бандаренканинг ўлими жамоатчиликнинг ғазабига сабаб бўлди ва намойишларни янада кучайтирди.\nСешанба куни Минскнинг Московский туман суди Барисевични олти ойлик қамоқ ва 1100 АҚШдолларига тенг жаримага ҳукм қилди. Шунингдек, Бандаренкани даволаган ва у ҳақдаги тиббий маълумотларини Барисевичга берган шифокор Артём Сарокинга ҳам икки йиллик шартли қамоқ жазоси тайинланди ва унга 550 доллар жарима солинди.\nБелоруссия Журналистлар уюшмаси суднинг ушбу ҳукмини ҳукуматнинг мустақил оммавий ахборот воситаларининг овозини ўчиришга қаратилган ҳаракатлардан бири сифатида қоралади.\n«Расмийлар журналистларга қарши мисли кўрилмаган репрессияларни бошладилар, баъзиларини қамоққа ташладилар, бошқаларни қўрқитдилар ва мамлакатдан чиқариб юбордилар» деди Журналистлар уюшмаси раҳбари Андрей Бастунец.


Миграция ва фуқароликни расмийлаштириш хизмати бўлинмалари раҳбарларининг телефон рақамлари эълон қилинди Ўзбекистон янгиликлари\nМиграция ва фуқароликни расмийлаштириш хизмати бўлинмалари раҳбарларининг телефон рақамлари эълон қилинди\nЎзбекистон, Тошкент – Batafsil.uz. Миграция ва фуқароликни расмийлаштириш хизмати бўлинмалари раҳбарларининг телефон рақамлари эълон қилинди. Паспорт олмоқчи бўлган тошкентликлардан олдиндан қабулга ёзилиш сўралади. Бу ҳақида мухбиримиз маълум қилмоқда.\nТошкент шаҳар ИИББ берган маълумотга кўра, карантин чекловлари бекор қилингач, Тошкент шаҳар ИИББ миграция ва фуқароликни расмийлаштириш хизмати туман бўлинмаларида фуқаролик ва хорижга чиқиш паспортини олиш масалалари бўйича мурожаатлар сони кескин ошган. Натижада МваФР бўлимларида навбатлар юзага келмоқда.\nИИББ томонидан пойтахтнинг барча туманларидаги ОМиОГ раҳбарларининг телефонлари рўйхати эълон қилинди. Фуқаролардан ташрифни режалаштириш ва навбатда кутишга ҳожат қолмаслиги учун идора раҳбарларига олдиндан мурожаат қилиш сўралади.


Президент: Хорижий тилларни ўргатиш бўйича келажак учун мустаҳкам пойдевор бўладиган янги тизимни йўлга қўйиш вақти-соати келди - Уч илдиз\nПрезидент Шавкат Мирзиёев раислигида 6 май куни чет\nтилларини ўқитиш тизимини такомиллаштириш чора-тадбирлари юзасидан видеоселектор йиғилиши ўтказилди.\n20:55 / 06.05.2021\n18:28 / 06.05.2021\nУмуман, янги ўқув йилидан бошлаб, чет тиллари бўйича қабуллар сони 2 бараварга оширилиб, 16 мингтага етказилиши, давлат гранти эса 3 бараварга оширилиши (4,5 мингта — таҳ) айтиб ўтилди.\n18:35 / 06.05.2021\nШавкат Мирзиёев: Ҳафтанинг бир куни хорижий тилларни ўрганиш куни этиб белгиланади\n18:39 / 06.05.2021\nБу ҳақда бугун, 6 май куни бўлиб ўтган видеоселектор йиғилишида айтиб ўтилди.\nЙиғилишда нодавлат таълим ташкилотлари ва хусусий мактаблар фаолиятини рағбатлантириш бўйича вазифалар белгиланди. Бунда кредит фоизлари харажатларининг бир қисми Тадбиркорликни қўллаб-қуввватлаш жамғармаси ҳисобидан қоплаб берилади.\nШунингдек, ижарада турган ўқув марказлари ижара тўлови харажатларининг 50 фоизгача қисмига субсидия ажратилади ҳамда давлат мулки объектларида фаолият юритувчи ташкилотлар ижара тўловидан озод этилади.\nВидеоселекторда ҳар бир вазирлик, идора, давлат компаниялари ва йирик хусусий корхоналарда чет тилларини ўрганишни оммалаштириш зарурлиги қайд этилди. Бунинг учун ҳафтанинг бир куни хорижий тилларни ўзлаштириш ва ўрганиш куни этиб белгиланиши маълум қилинди.\nДавлат раҳбари вазирлик ва идоралар, ҳокимликларга олийгоҳ ва хусусий таълим ташкилотлари мутахассисларини шартнома асосида жалб қилиб, ходимларга чет тилини ўргатишни ва хорижий тилларда ишлашни йўлга қўйиш бўйича топшириқ берди.\nКелгуси йилдан бошлаб, давлат идораларига ишга қабул қилиш ва янги лавозимга тайинлашда хорижий тилни билишнинг мажбурий талаби киритилиши белгиланди. Чет тилини чуқур эгаллаган ходимларнинг иш ҳақига 20 фоизгача қўшимча устама белгилаш тартиби жорий этилади.\nЙил якунига қадар хусусий сектор билан ҳамкорликда тилни ўргатувчи интерактив материаллар интернет платформаси ва мобиль иловалари яратилиб, мактаб ва боғчаларда оммабоп видеодарслардан кенг фойдаланиш йўлга қўйилади.\n– Бу чет тилларни ўрганиш сифатини оширишда муҳим қадам бўлади, – деди Президент.\nЧет тилларида эфирга узатиладиган янги теле ва радиоканалларни ишга тушириш бўйича топшириқ берилди\nПрезидент Шавкат Мирзиёев раислигида 6 май куни чет тилларни ўқитиш сифатини ошириш бўйича ўтказилган видеоселектор йиғилишда чет тиллардаги кўрсатув ва эшиттиришларни кўпайтириш зарурлиги таъкидланди.\nҚайд этилганидек, мамлакатимизда кенг аҳоли қатламининг нутқ ва мулоқотини ривожлантиришга қаратилган чет тилларидаги мультфильм, ҳужжатли ва бадиий фильмлар ҳамда эшиттиришларни кўпайтириш кўзда тутилган. Бунга таниқли маданият ва санъат вакиллари, спортчи ва блогерлар фаол жалб қилинади.\nЎзбекистон Миллий телерадиокомпаниясига уч ой муддатда кўрсатув ва эшиттиришлар 24 соат давомида тўлиқ чет тилларида эфирга узатиладиган янги теле ва радиоканалларни ишга тушириш бўйича топшириқ берилди. Бунда ҳар куни камида 3 соатлик дастур хорижий тилларни онлайн ўргатишга ажратилади.\nЙиғилишда хорижий мутахассисларни жалб қилган ҳолда, жойлардаги 128 та IT-марказларида ёшларни чет тилларига “онлайн” ўргатиш курсларини йўлга қўйиш зарурлиги айтиб ўтилди. Бунда тил ўрганиш харажатларининг бир қисми Ёшлар жамғармаси ҳисобидан қоплаб берилади.\nИнновацион ривожланиш вазирлигигига хорижий тилларни ўргатиш юзасидан маҳаллий электрон дастурларни ишлаб чиқиш “стартап” лойиҳалари бўйича танлов эълон қилиш вазифаси қўйилди. Бунда танлов ғолибларига камида 100 миллион сўм маблағ ажратилади ва келгуси 5 йил давомида қўллаб-қувватланади.\nNext story Маҳалла етакчилари масъулияти\nPrevious story Мактабда ижодий-маънавий сарчашмалар бўлажак


Эрон ядровий дастури бўйича тарихий битимга эришилди\nЭрон Ташқи ишлар вазири Муҳаммад Жавад Зариф 13 июль куни Венада музокаралар якунланиши арафасида қувончини яширмади.\nТеҳрон ва дунёнинг олти қудратли давлати ўртасида тарихий битимга эришилди. Халқаро санкцияларнинг олиб ташланиши эвазига Теҳроннинг ядровий дастурини қисқартиш бўйича анчадан бери интиқлик билан кутилган келишувга эришилгани тўғрисида 14 июль куни Эрон ва Ғарб дипломатлари эълон қилди.\nКелишувга биноан, Эрон хорижий инспекторлар учун ўз ядровий иншоотлари эшикларини очиб бериши керак. Бунинг эвазига Ғарб давлатлари Эронга қарши жазо чораларини босқичма-босқич бекор қилишлари кўзда тутилган.\nЕвропа Иттифоқининг ташқи ишлар бўйича раҳбари Федерика Могерини ва Эрон ташқи ишлар вазири Жавад Зариф Теҳрон ва дунёнинг олти қудратли давлати ўртасида ядровий дастур бўйича тарихий битимга эришилишини олқишлашди.\nМогерини мазкур келишув халқаро муносабатларда янги сахифа очишини таъкидлади.\nЖавад Зариф тарихий битимни улкан ютуқ деб атади. Эрон билан олти қудратли давлат – АҚШ, Россия, Хитой, Британия, Франция ва Германия ўртасидаги музокаралар Венада 18 кундан бери давом этаётган эди.\nАҚШ президенти Барак Обама Эрон ядровий дастури бўйича келишув Теҳронга нисбатан муносабатнинг ўзгаришига имкон беришини таъкидлади.\n– Келишув янгича ёндашув имконини беради ва биз бундан фойдаланишимиз керак, - деди Обама. Эрон президенти Ҳасан Рухоний ўз навбатида Венада эришилган келишув Теҳроннинг бошқа мамлакатлар билан муносабатларида янги сахифа очади, деб айтди.\nЭрон билан олти қудратли давлат – АҚШ, Россия, Хитой, Британия, Франция ва Германия ўртасидаги музокаралар Венада 18 кундан бери давом этаётган эди.\nAssociated Press агентлиги шахси очиқланмаган ғарб дипломатининг келишувга 14 июль куни, сўнгги зиддиятлар бартараф қилиниши биланоқ эришилди, деган сўзларидан иқтибос келтирди.\nAssociated Press агентлиги билан гаплашган дипломат битимда БМТ инспекторларининг Эронда ядровий иншоотларини мониторинг қилиш миссияси доирасида мамлакатдаги ҳарбий объектларини ҳам кўздан кечира олишлари бўйича Вашингтон ва Теҳрон ўртасида муросага эришилганини маълум қилди. Ғарб мамлакатлари Эрон ядровий иншоотларида атом қуролини қўлга киритиш ишлари кетаётганини гумон қилиб келади.\nЛекин исталган вақтда, исталган объектга бориш рухсати дарҳол берилмасдан, кечиктирилиши мумкинлиги ҳам битимда белгилаб қўйилгани келгусида томонлар ўртасида зиддиятли вазиятларни келтириб чиқариши эҳтимоллари сақланиб қолганига эътибор қаратилади хабарларда. Бу ҳолат танқидчилар тарафидан Ғарб давлатлари музокаралар чоғида Теҳронга нисбатан етарли босим ўтказмади, дейишларига туртки бўлиши мумкин.\nAssociated Press агентлгига кўра, Теҳрон БМТнинг кузатув миссиясини киритиш сўровини рад этиш ҳуқуқига эга бўлади ва бундай вазиятда Эрон билан олти қудратли давлат вакилларидан иборат кенгаш бу масала хусусида қарор қабул қилишига тўғри келади.\nЭрон ядровий дастури қарийб 20 йилдан бери Ғарб билан Исломий Респбулика ўртасидаги қарама-қаршиликнинг асосий манбаси бўлиб келган. Эрон ўз ядровий дастури мутлақо тинч мақсадларни кўзлашини айтиб келади, Ғарб бу баёнотларни шубҳа остига олади.\nБМТ Хавфсизлик кенгаши Эрон ядровий дастури, жумладан, уранни бойитиш ҳаракатлари устидаги қарама-қаршилик боис Теҳронга нисбатан тўрт босқич санкцияларни жорий этган. Бундан ташқари, АҚШ ва Европа Иттифоқи алоҳида жазо чораларини қўллаган.\nСанкциялар Эроннинг нефть ва газ экспортига жиддий путур етказиши натижасида мамлакат иқтисоди катта қийинчиликларни бошдан кечирмоқда. Кўп йиллардан бери давом этган Эрон ядровий дастури борасидаги музокаралар 2013 йил ноябрида муваққат келишувга эришилгунига қадар натижа бермай келган.\nАҚШ Давлат котиби Жон Керри ва Эрон Ташқи ишлар вазири Муҳаммад Жавад Зариф сўнгги икки ҳафта давомида Венада деярли ҳар куни учрашиб, музокара қилди.\nИсроил Бош вазири Беньямин Нетаньяҳу очиқчасига Теҳрон билан битим тузишга қарши чиқиб келаётган эди ва 14 июль куни бу ҳақда хабар пайдо бўлиши биланоқ, битимни "тарихий кўламдаги мудҳиш хато", дея атади.\n"Эрон ядровий қуролни қўлга киритиш имконига эга бўлади. Бунинг олдини олиши кўзда тутилган чекловларнинг кўпчилиги олиб ташланади. Эрон юзлаб миллиард долларлик лотереяни ютиб олади, бу эса унга минтақада агрессия ва террорни рағбатлантиришда давом этиш салоҳиятини беради", деди Нетаньяҳу.\nИсроил Ташқи ишлар вазири ўринбосари Ципи Ҳотовели битимга "Эрон етакчилигидаги ёвузлик ўқи олдида Ғарбнинг тарихий капитуляцияси", дея муносабат билдирди.\nЯҳудий расмийси ўз Twitter саҳифасида "Исроил мазкур келишувнинг ратификациясини тўхтатиш учун барча воситалар билан ҳаракат қилади", дея қолдирган ёзувини Рейтерс агентлиги келтирмоқда.\nМузокаралар якунланиши учун 30 июнга белгиланган муҳлат бир неча марта узайтирилди. Бу вақтда сўзлашувлар тўхтовсиз давом этди.\n14 июль куни эълон қилинган битим Теҳрон билан Ғарб ўртасида 1979 йилда Эронда Исломий Инқилоб рўй берганидан бери энг салмоқли келишув бўлади. Лекин кузатувчилар томонлар ўртасидаги таранглик сақланиб қолишини башорат қилишмоқда.


Тожикистонда зилзила туфайли 8 киши жароҳатланиб, шифохонага ётқизилди\n21:19 / 07.12.2015\nТожикистоннинг Бадахшон автоном вилояти маркази бўлмиш Хорог шаҳридаги шифохонага 8 киши бугун рўй берган зилзиладан жабрланган 8 киши олиб келинган. Бу ҳақда ТАСС ахборот агентлиги Тожикистон ФВҚ матбуот хизмати бошлиғи Ориф Нозимовга асосланиб, хабар берган.\n"Ҳудудда 6,7 балли зилзила рўй бериши натижасида ўнлаб юйлар зарарланган, Хорог шаҳри ҳокимияти биносига ҳам шикаст етган. Бундай оқибатлар Тоғли Бадахшон вилоятининг Мурғоб ва Ванчск туманларида ҳам кузатилган", дейилади хабарда.\nАйни вақтда махсус комиссия тузилиб, фалокат оқибатларини ўрганиш ва зарар миқдорини аниқлаш бўйича иш олиб борилмоқда.\nЭслатиб ўтамиз, бугун, 7 декабрь куни, Тожикистонда магнитудаси 7.2 балга тенг кучли зилзила содир бўлди. У қўшни Ўзбекистонда ҳам акс садо берди: Тошкентда, Фарғона водийси ва Қашқадарёда 3.5-4 балли силкинишлар қайд қилинди.


«Ишонинг, бутун бир поездга сиғадиган миқдордаги фуқаролар уйга қайтишни хоҳлаяпти. Иложи бўлганда кетишарди. Бир чартер рейсга 150га яқин киши рўйхатга олинади, аммо 20-30 нафар олиб кетилади, асосан кекса одамлар ва болали аёллар. Консуллик ёнида одам тўлиб ётибди», - деди Ҳайдаров «Росбалт» мухбирига.\n«Улар ватанни соғингани учун уйга қайтишни хоҳлаётгани йўқ. Бу ерда ейишга нарса қолмаган, овқат олиш учун пули ҳам йўқ», - деди Валишер Ҳайдаров.\nБундан ташқари, пандемия сабабли Татаристон пойтахти - Қозонда қолиб кетган ўзбекистонлик талабалар президент ва ҳукуматга видеомурожаат билан чиқишди.\nҲамроевнинг сўзларига кўра, чет элдаги Ўзбекистон фуқаролари сони 2,5 миллиондан ошади, Россияда - 1,5 миллион, АҚШда - 100 мингдан ортиқ, Қозоғистонда - 140 минг, Қирғизистонда - 13 минг, Тожикистонда беш мингдан ортиқ, Европа мамлакатларида - 50 минг, Японияда тўрт мингга яқин. 49 мингдан ортиқ талаба хорижий университетларда таҳсил олмоқда.\nПетербургда ҳар эҳтимолга қарши кўчалар ёпилди. Аввалроқ Навальнийнинг штаби норозилик акциялари тўхтатилишини эълон қилганди


Каниза бир эркакнинг адабини бердими ёки яна шарманда бўлдими ? (видео) - 16 Ноября 2021 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 04.12.2021, 20:32\nГлавная » 2021 » Ноябрь » 16 » Каниза бир эркакнинг адабини бердими ёки яна шарманда бўлдими ? (видео)\nКаниза бир эркакнинг адабини бердими ёки яна шарманда бўлдими ? (видео)\nАввалроқ у мазкур тўйда йиқилиб тушганини айтганди.\nХонанда Каниза Тошкент вилояти Бўстонлиқ туманида тўй хизматларидан бирида маст эркак билан жанжаллашди.\nКаниза 10 ноябрь куни мазкур тўйда хизмат қилиш учун борган. У қўшиқ куйлаётган вақтда маст эркак шилқимлик қилган ва жанжал кўтарган. Хонанда эса бу ҳолатда унга нисбатан ҳақоратли сўзларни айтган.\n«Ҳозир Бўстонлиққа тўйга келдик. Жуда ажойиб вазият бўлди. Эркаклардан кимдир чойнакка бекитиб ичади, кимдир очиқчасига ичади. Одам эпласа ичиши керак. Биз санъаткорлар тўйга нимага келамиз? Саҳнада туриб, хизматимизни қилиб кетишга келамиз. Санъаткорни эпласангиз чақиринг. Жуда чиройли эмас нарса бўлди. Йиқилиб тушдим. Тушунамиз, эркаклар ичиб қотиб қолади. Аёллар эса расмга тушади, раҳмат айтади. Бу нарса жуда ёқимли. Биз мухлисларимиз учун ижод қиляпмиз. Лекин тўйхонада баъзи бир аёллар қўлдан тортиб, қариндошларининг ичига олиб кириши хунук нарса. Бир қиз қўлимдан тортганида йиқилиб тушдим. Шунинг учун бу видеони оляпман. Ҳали тарқалиб ҳам кетса керак. Чунки 100 дан ошиқ одам видеога олаётганди», — дейди у.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 17 | Добавил: sherlarorg | Теги: #новости, #ahborot, #uznews, #xabarlar, #Yangiliklar, #Yangilik, #habarlar, #newsuz, #news | Рейтинг: 0.0/0


Мухолиф фракциялар бухгалтерия ҳисоби ҳуқуқий асосларини такомиллаштириш масалаларини муҳокама қилдилар\nЎзбекистон Республикаси Олий Мажлиси Қонунчилик палатасидаги Ўзбекистон Халқ демократик партияси фракциясининг йиғилиши бўлиб ўтди.\n«Бир дарча»дан ўн олти хизмат\nТадбиркорлик билан шуғулланишнинг ўзига хос шарт ва талаблари бор. Аввало, ишбилармон сифатида давлат рўйхатидан ўтиш, сўнг харидорлар эҳтиёжларини чуқур ўрганиб, пухта бизнес-лойиҳа тузиш зарур. Ўз навбатида, унинг рўёби сармояга бориб тақалади.\n«Ўзбекистонда фуқаролик институтлари салоҳиятини ҳаётга татбиқ этиш учун яратилган шароитлар диққатга сазовордир»\nМустақил ривожланиш йиллари давомида мамлакатимизда инсон ҳуқуқлари ҳимоясини, демократик давлат ва фуқаролик жамияти барпо этишни таъминлайдиган изчил ҳамда ўсувчан механизмлар тизими яратилдики, бунда нодавлат нотижорат ташкилотлари ҳам алоҳида ўрин тутади.\nИстиқлол йилларида ҳарбийлик том маънода шарафли касбга айланди. Бу мазкур тизимда амалга оширилаётган изчил ислоҳотлар, соҳа вакиллари учун яратилаётган беқиёс имконият ва имтиёзлар самараси, десак, айни ҳақиқатни айтган бўламиз.\nОна юртга садоқат ҳарбийларимизнинг қатъий иродаси ифодасидир\nБугун тинчлик ва осойишталик энг азиз, бебаҳо неъмат эканини тобора чуқур ҳис қилмоқдамиз. Истиқлол йилларида барча соҳада эришилаётган залворли ютуқлар, изчил демократик ислоҳотлар ҳамда халқимизнинг онгу дунёқарашидаги, турмушидаги юксалиш, аввало, юртимизда ҳукм сураётган тинчлик ва барқарорлик билан узвий боғлиқ.\nҚишда ҳам баҳор ҳосили\nВилоят фермерлари аграр соҳа мутахассислари билан биргаликда қиш фаслида очиқ майдонларда карам етиштириш тажрибасини синовдан ўтказишмоқда.\nКасаба уюшмалари — ҳарбийларга\nЎзбекистон Касаба уюшмалари Федерацияси Кенгаши томонидан 14 январь — Ватан ҳимоячилари куни байрамига бағишлаб ташкил этилган “Касаба уюшмалари — ҳарбийларга” акцияси доирасида хизмат бурчини адо этиш вақтида ҳалок бўлган ҳарбий хизматчилар оилаларига манзилли моддий ёрдам кўрсатиш, соҳада фаолият олиб бораётган аёлларни рағбатлантириш ва ҳарбий қисмларда маънавий-маърифий учрашувлар ўтказишга алоҳида эътибор қаратилмоқда.\nТинчлик ва осойишталик — энг улуғ мақсад\nУниверситет биносининг замонавий қиёфаси\nБердақ номидаги Қорақалпоқ давлат университетининг бош биноси мукаммал таъмирдан сўнг замонавий қиёфага эга бўлди.\nНоқулай вазиятдан чиқиш чораси\nНефть нархининг кескин тушиб кетиши Буюк Британиянинг “BP” компаниясини мураккаб аҳволга солиб қўйди.


Карантин туфайли Андижонда атмосферага зарарли моддалар чиқиши 7,5 мартага озайди\n30 октябр 2020, Тошкент вақти: 06:54\nАндижон. Шу кунда вилоят худудида жами 2520 та автотранспорт воситасига харакатланишига руҳсат берилган.\nАндижон шаҳарида ташкил этилган Гидрометеорология назорат постларидан олинган таҳлилларига кўра, шаҳар ҳавосида чанг, азот оксидлари, ис гази миқдори 7.5 баробарга камайиб, 36 тоннани ташкил қилмоқда.\nБу маълумот Андижон вилоят Экология ва атроф-муҳитни муҳофаза қилиш бошқармаси Атмосфера ҳавосини муҳофаза қилиш бўлими бошлиғи вазифасини бажарувчи Алишер Тошмирзаевнинг Озодликка тақдим этган мақоласидан олинди.\nМақола таҳрирсиз берилаяпти, имло ва стилистика муаллифники.\nАндижон Ўзбекистон Республикасининг йирик индустриал ривожланган вилоятларидан бири хисобланади. Вилоятимизда энергетика, нефть, газ, автомобилсозлик, электротехника, қурилиш материаллари, озиқ-овқат, енгил саноат, пахта тозалаш каби саноатлар яхши ривожланган.\nУшбу ишлаб чиқариш корхоналарида Экология ва атроф-муҳитни муҳофаза қилиш соҳасида чора-тадбирлар кўрилишига қарамай, ҳозирги кунда атмосфера ҳавосига чиқарилаётган ташламаларнинг ортиб бораётганлиги кузатилмоқда.Андижон вилояти худудида чиқарилаётган ташламаларнинг асосий қисми транспорт воситалари улушига тўғри келмоқда.\nБугунги кунда Ўзбекистон Республикасининг барча ҳудудларида коронавирус инфекцияси туфайли карантин чоралари тадбиқ этилган. Шу муносабат билан ишлаб чиқариш корҳона, ташкилот ва харакатланаётган автотранспорт воситаларининг харакати чеклаб қўйилди. Бунинг натижасида вилоятимиз кўчаларида автотранспорт воситаларининг қатнови кескин камайди.\nВилоятимизда жами 220 минг 600 дона автотранспорт воситаси бўлиб, ўтган 2019 йилда 101,5 минг тонна зарарли моддалар атмосферага ташлаган. Демак кунига 278 тонна ташлама чиқарилган.\nВилоятимизда ташкил қилинган карантин чора-тадбирлари натижасида шахсий автотранспорт воситаларининг тўлиқ харакати тўҳтатилишига эришилди. Хозирги кунда вилоят худудида жами 2520 та автотранспорт воситалари харакатланишига руҳсат берилган бўлиб, шундан 1674 дона автотранспорт воситалари Давлат хизматлари агентлиги (ДХА) томонидан тақдим этилган махсус рухсатнома асосида фаолият олиб бораётган бўлса, қолган 846 дона давлат ташкилотлари ҳамда тиббиёт ходимлари автотранспорт воситалари улушига тўғри келмоқда.\nБундан кўриниб турибдики, карантин муносабати билан шукунларда автотранспорт воситаларининг кам ҳаракатланиши натижасида атмосфера ҳавосини мусаффо бўлганлиги сезиларли даражада ўзгаришига сабаб бўлган.\nМасалан Андижон шаҳарида ташкил этилган Гидрометеорология назорат постларидан олинган таҳлилларига кўра, шаҳар ҳавосида чанг, азот оксидлари, ис гази миқдорлари кескин камайганлиги, яъни кунлик ташламалар миқдори 7.5 баробарга камайиб, 36 тоннани ташкил қилмоқда.\nЮқоридагилардан кўриниб турибдики COVID-19 вируси тарқалиши ва жорий этилган карантин сабабли автотранспорт воситалари ҳамда вилоятимиз фуқароларининг карантин чора-тадбирларига ўз вақтида риоя қилиниши сабабли атмосфера ҳавосининг тозаланишига сабаб бўлмоқда.\nАтроф-муҳит қанчалик тоза бўлса инсон саломатлигига ҳамда она табиат кўркамлашишига хизмат қилади.\nАндижон вилоят Экология ва атроф-муҳитни муҳофаза қилиш бошқармаси Атмосфера ҳавосини муҳофаза қилиш бўлими бошлиғи вазифасини бажарувчи.\nРасман: Шаҳрихонда картошка 6500 дан эмас, 3500 сўмдан сотилмоқда


ПОКЛИК ВА НАЖОСАТ ҲАҚИДА 6 - Mehrob.uz\nМақолалар access_time25-ноябрь, 11:18\nРасулуллоҳ соллаллоҳу алайҳи васалламнинг масжидларида устун вазифасини…\nМақолалар access_time2-август, 15:27\n«Эҳсон» сўзи луғатда яхшилик қилиш, эзгулик кўрсатиш маъноларини…\naccess_time2-ноябрь, 12:18 visibility266\n76) Қудуқ суви нажас бўлганда сувининг маълум бир қисмини олиб ташлаш билан пок бўладими?\nҚуйидаги ҳолатларда қудуқ сувининг маълум бир қисмини олиб ташлаш билан пок бўлади:\n1. Қудуққа сичқон, чумчуқ ва шу катталикдаги ҳайвонларнинг тушиб ўлиши сабабли йигирма челак олиб ташлаш билан покланади. Йигирма челак олиб ташлаш вожиб, бундан кўпроқ олиб ташлаш мустаҳабдир.\n2. Товуқ ёки мушук ёки катталиги шуларга ўхшаган ҳайвонларнинг қудуққа тушиб ўлиши сабабли қирқ челак сув олиб ташлаш билан покланади.\nҚирқ челак олиб ташлаш вожиб, бундан кўпроқ олиб ташлаш мустаҳабдир.\n3. Агар қудуқда сичқон билан бирга мушук ҳам ўлган бўлса, бунинг ҳукми мушук тушгандаги ҳукм бўлади, яъни қирқ челак сув олиб ташлаш билан покланади. Кичик ҳажм (сичқон) катта ҳажмнинг (мушук) ичига кириб кетади. Сувни олишдан олдин қудуқдан ўлик ҳайвонни чиқариб ташлаш вожиб бўлади.\n77) Сувни олиб ташлашнинг ҳукмлари қандай?\n1. Агар ўлимтикнинг гўшти ва шунга ўхшаш нарсалар қудуқда қолган бўлса, сувни олиб ташлашдан олдин ўлган ҳайвонни ёки нажас моддани қудуқдан чиқариб олиш вожиб бўлади.\n2. Қудуқдан бир неча челак сувни олиб ташлаш вожиб бўлганда ўша қудуқнинг ўз челаги эътиборга олинади. Агар қудуқнинг ўз челаги катта бўлса, қудуқларда ишлатиладиган одатий челак эътиборга олинади.\n3. Сувни олиб ташлашда қайси челак билан бўлса ҳам белгиланган миқдорни олиб ташлаш муҳимдир.\n4. Вожиб бўлган миқдорни олиб ташлашда челакнинг ярмидан кўпининг тўлиши кифоя қилади. Агар челакни тортиш вақтида челак қийшайиб, ундан сувнинг бир қисми тўкилиб кетса ҳам зарар қилмайди.\n5. Сувни олиб ташлаш билан қудуқнинг ўзи, унинг қолган суви, арқони, чeлaги ва олувчининг қўли ҳам пок бўлади.\n78) Нажосатлар қандай покланади?\nНажосат сув ёки сирка, атиргулнинг суви ва меваларнинг сувига ўхшаш оқувчи, суюқ ва нажосатни кетказувчи барча суюқликлар билан покланади. Сўлак билан ҳам поклаш жоиз. Шунга кўра, ҳайвоннинг боласи онасининг елинини уч марта эмса, пок бўлади.\n79) Нажосатни сув билан поклаш қандай бўлади?\n1. Агар нажас бўлган нарса чинни ва сирли идишларга ўхшаш нажосатни ўзига сингдирмайдиган нарса бўлса, фақат ювиш билан покланади.\n2. Агар нажас бўлган нарса пахта, жун ва кийим каби нажосатни кўп сингдирадиган нарса бўлса, уни ювиш ва сиқиш билан ёки ювиш ва сиқишнинг ўрнига ўтадиган амал билан покланади.\n80) Бир киши мева, идиш, тош ва шунга ўхшаш нарсаларни сув билан ювса ёки таҳоратли киши қўлидаги чанг ёки уннинг юқини ювса, ўша сув ишлатилган сув ҳукмида бўладими?\nЙўқ, бу ишлатилган сув ҳукмида бўлмайди. Чунки бу сув бетаҳоратликни кетказиш ёки қурбат (савоб) учун ҳам ишлатилмаган. Бетаҳоратликни кетказиш ёки қурбат (савоб умидида таҳорат устига таҳорат) учун фойдаланилган сув «ишлатилган сув» ҳисобланади.\n81) Бир киши таомланиш учун ёки таомдан кейин суннатни ният қилиб қўлини ювса, бу сув ишлатилган сувга айланадими?\nҲа, у ишлатилган сувга айланади. Чунки суннатни бажариш ҳам қурбатдир.\n82) Нажосатнинг турлари қайси?\nНажосат икки хил: кўринадиган ва кўринмайдиган турларга бўлинади.\n83) Кўринадиган нажосат қандай бўлади?\nБунда нажосатнинг ўзи ёки асари нажосат теккан нарсанинг устида кўриниб туради. Кўринадиган нажосат фақат нажосатнинг ўзи кетиши билангина пок бўлади. Афзали такрор-такрор ювиб сиқишдир. Агар нажосатнинг асари кетмаса, ювилаверади ва тоза сув чиққунича сиқилади.\n84) Қонга ўхшаш, кўриниб турган нажосат қандай покланади?\nНажосатнинг айнан ўзи кетиши билан покланади. Неча марта ювишнинг фарқи йўқ. Нажосатнинг асари қолса, қаралади: агар асари (ранги, ҳиди) қоладиган нажосат бўлса, унинг қолишининг зарари йўқ. Агар асари қолмайдиган нажосат бўлса, асари кетгунича ювилади. Агар сиқишнинг имкони бўлса, сиқилади.\n85) Кўринмайдиган нажосат қандай нажосат?\nУ маст қилувчи ичимликлар ва нажас сувга ўхшаш теккан нарсанинг устида нажосатнинг ўзи ёки асари кўринмайдиган нажосатдир.\n86) Кўринмайдиган нажосат теккан нарса қандай покланади?\nАгар нажосат теккан нарса сиқиладиган нарса бўлса, уч марта ювиб, ҳар ювганда сиқиш билан тозаланади. Кийим билан бирга ювувчининг қўли, обдастанинг тутқичи ва сув тушадиган жўмраги ҳам пок бўлади.\n87) Кўринмайдиган нажосат теккан нарса оқувчи сувга ботириш ёки кўп миқдордаги кўлмак сувга ботириб уёқ-буёққа ҳаракатлантириш ёки устидан бир неча маротаба сув қуйиш билан пок бўладими?\nҲа, гарчи сиқилмаса ҳам пок бўлади. Гилам ва бўйрага ўхшаш кўп сув шимадиган ва сиқилмайдиган нарсалар эса уч маротаба тўлиқ сувга бўктириб, сўнгра сув томчиламай қолгунча ердан кўтариб, қуритиш билан покланади. Агар шу каби нарсаларнинг бир қисмига нажосат теккан бўлса, шу нажосатнинг остига ювинди сув тушадиган тоғора қўйилиб, гиламнинг устидан сув қуйилиб, томчи тугагунича кутилади. Бу иш уч маротаба такрорланиши билан пок бўлади.\nИзоҳ: бу ўринда уч мартада нажосат кетсагина пок бўлади. Агар уч мартадан кейин ҳам нажосат қолса, нажосат кетгунича ювилади.\n88) Нарсалар сув билан пок бўлади, лекин баъзида сувдан бошқа нарсалар билан ҳам покланади. Бу қандай амалга оширилади?\nМуайян ҳолатларда артиш, ишқалаш ва қуритиш билан пок бўлади.\n89) Нарсалар артиш билан қандай покланади?\nШиша, мармар, кўзгу, тирноқ, пичоқ ва шунга ўхшаш идишлар ва тешикчалари бўлмаган сайқалланган буюмлар каби силлиқ жисмлар артиш билан пок бўлади.\n90) Балғам билан буруннинг суви нажосат ҳисобланадими?\nЙўқ, улар нажосат эмас. Улар чиқиши билан таҳорат синмайди ва кийимга тегса, намоз ўқиса бўлаверади. Лекин улар инсон табиати жирканадиган нарсалар бўлгани учун одамларнинг кўзи тушадиган жойларга ташламаслик лозим.\n91) Ҳўллаб артишнинг маъноси нима?\nБир кишининг баданидан бир қисми нажосат бўлса-ю ўша жойни ҳўл мато билан уч марта артганда баданидан сув томса, пок бўлади. Шунингдек, ҳўл қўли билан артганда ҳам сув оқса, пок бўлади. Чунки бу амал бундай ҳолатда ювиш ҳукмида бўлади, артиш ҳукмида эмас.\n92) Қуритишдан мақсад нима?\nҚуритиш билан ер ва ерга туташган ҳар бир дарахт, ўт-ўлан, асфальт, бетон қоплама, кафел, ғишт, бўёқ ва шу каби нарсалар пок бўлади. Улардан нажосатнинг асари кетсагина, қуриши билан пок бўлади. Агар нажосатнинг асари кетмаса, фақат ювиш билан покланади.\n93) Ишқалашдан мақсад нима?\nИшқалаш билан кийим ва бадандаги қуруқ маний пок бўлади. Унинг асари (ранги ёки ҳиди) қолишининг зарари йўқ.\n94) Суркаб ишқалашдан мақсад нима?\nСуркаб ишқалаш билан маҳси ва кавушга теккан жуссали (қуюқ) қуруқ ёки ҳўл нажосатнинг асари ҳам кетса, пок бўлади.\n95) Нажосатнинг ён-атрофидан ўйиб олишдан мақсад нима?\nЯъни, бу билан нажосат теккан қисм бошқасидан ажратиб олинади. Бу йўл билан нажосат теккан қотган ёғ (сариёғ, шинни ва шу кабилар) покланади.\n96) Сув билан аралашмайдиган моддалардан мақсад нима ва у қандай покланади?\nЁғ, суюқ сариёғ ва шу кабиларнинг устига ўз миқдорига тенг даражада қайноқ сув қуйилади ва сув ёғга сунъий равишда аралашиб кетгунча аралаштирилади. Ёғ тепага кўтарилганида ажратиб олинади. Шу иш уч марта такрорлангандан сўнг ўша ёғ пок бўлади.


Оғу кетидан қувиб, оҳ чекманг!\nИнсон ҳаётда яшар экан, яхшиликка интилиб, ёмонликдан қайтиб яшашга ҳаракат қилади, лекин, яхшилик ва ёмонлик тушунчаларига инсонлар турлича таъриф берадилар. Баъзи инсонлар яхши деб ҳисоблаган ишлар бошқалар наздида ёмон ёки аксинча бўлади. Ислом дини таълимоти шуки, исломда ниманики яхши деб буюрилган бўлса у яхши, ниманики ёмон деб қайтарилган бўлса ўша нарса ёмондир. Динимиз аҳкомлари инсонни дини, жони, ақли, насли ва саломатлигига, умуман айтганда ҳаётига зарар етказишликка сабаб бўлувчи барча нарсаларни ёмон деб ўша нарсалардан инсонларни қайтарган, қайтарибгина қолмасдан балки, ҳаром деб эълон қилган. Булардан бири гиёҳванд моддалардир. Зеро, гиёҳвандлик инсоният келажагининг кушандасидир. Аллоҳ таоло Аъроф сурасининг 157-оятида: “… У (пайғамбар) уларни (инсонларни) яхшиликка буюради, ёмонликдан қайтаради ва пок нарсаларни ҳалол қилиб, нопок нарсаларни уларга ҳаром қилади…”, деб марҳамат қилади. Ҳадиси шарифда “Ҳар бир маст қилувчи нарса ҳаром”, дейилади. Яна бир ҳадисда “Ҳар ким ўзини ўзи заҳар билан ўлдирса қиёмат куни жаҳаннам ўти билан азобланади” , дейилган.\nБаъзи инсонларнинг “оят ва ҳадисларда гиёҳванд моддалар номи келтирилмаган-ку?”, деган саволларига айтамизки, бу ҳам бўлса Пайғамбаримиз соллаллоҳу алайҳи ва салламнинг мўъжизаларидан бири бўлиб у зот ўзларидан кейинги инсонларнинг молига, жонига ва ҳатто наслига ҳам ўта зарар келтирувчи бўлган иллатларнинг умумий хусусиятини бир сўз билан ифода қилиб: “Ҳар қандай маст қилувчи ва баданни бўшаштирувчи нарсалар ҳаром”, деб марҳамат қилганлар. Маълумки, гиёҳванд моддалар нима деб аталишидан қатъи назар улар маст қилади ва баданни бўшаштиради.\nУ инсонни ўта ялқов, кам ғайрат, атрофида бўлаётган ходисаларга эътиборсиз бўлишига сабаб бўлади. Кўзни хиралаштириб, тишларини сарғайтиради ва вақтидан олдин тўкилиб кетишига олиб келади. Барчага маълумки, инсоннинг бахт-саодати унинг ақл-идрокига боғлиқдир. Инсон ақли билан ўзига зарарли ва фойдали нарсаларни ажратади. Гиёҳванд моддалар эса инсон жавҳари бўлмиш ақлдан мосуво қилади. Аллоҳ таоло инсонни ақли сабабаидан бошқа махлуқлардан афзал қилиб яратди. Шунинг учун ақлига путур етказувчи ҳамма нарсаларни ҳаром қилди, ман этди.\nАллоҳ таоло инсонларнинг ўз жонига қасд қилмасликларига, шунингдек,ўзгаларнинг ҳам қонларини ноҳақ тўкмасликка буюради. Гиёҳванд эса охир оқибатда ўлимга олиб келадиган моддаларни истеъмол қилишлик билан ўз жонига қасд қилган бўлади. Ҳадиси шарифда “Ҳар ким ўзини бирон нарса билан ўлдирса, қиёмат куни дўзахда унга ўша билан азоб берилади”, дейилади. Гиёвандликка сарф этиладиган харажатлар шахсга ҳам, жамиятга ҳам иқтисодий зарар келтириши билан бирга у исрофгарчиликка киради.бу моддаларни истеъмол қилишлик мол-дунё ва бойликни исроф бўлишига олиб келади.\nҲадиси шарифларда Пайғамбаримиз соллаллоҳу алайҳи ва саллам: “Эй, Парвардигоро! Мени кексайиб қолган чоғимда ризқу-рўзимни кенгроқ қилгайсан” , деб дуо қилганлар. Киши ёшлигиданоқ қарилик ғамини ейиши, ўзини ичкилик ва гиёҳвандликдан асрашлиги, қариганда хор-зор бўлиб қолишдан сақланиши жуда ҳам лозим эканлиги ушбу ҳадис мазмунидан англаш қийин эмас.\nВ ОАЭ впервые соберутся представители разных вероисповеданий\nСторінка 2319 з 2496


"Вой” дедию кўзларини чирт юмиб олди - 21 Января 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 18:38\nГлавная » 2013 » Yanvar » 21 » "Вой” дедию кўзларини чирт юмиб олди\nочдию "Хайрият!” деб юборди. Сўнг қаршисида ўзига жилмайиб қараб турган нотаниш йигитга кўзи тушиб, дув қизариб кетди. – Эҳтиёт бўлинг, ер сирпанчиқ, – йигит шундай дея тепага чиқиб кетди. Дилбар бир зум каловланиб турди-да, онасини куттириб қўймаслик учун бекатга қараб чопди... * * * – Дилбар, банкка бориб келинг! Ҳисоботларни ҳам олинг ўзингиз билан! Бошлиғининг буйруғига эътироз билдириб бўлармиди? Кўча совуқ, қор бўралаб ёғиб турганига ҳам қарамай, ноилож бир талай қоғозларни қўлтиқлаганча банкка қараб йўл олди. Таксидан тушаркан, ҳар бир қадамини санаб босар, "ишқилиб, сирпаниб кетиб, шарманда бўлмай- да” деб пичирлаб қўярди. Ана эшик! Оз қолди. Қиз эшикни ўзига тортди-ю, оёқлари ердан узилгандек бўлди. Қўлларидаги ҳужжатлар бир томон, ўзи бошқа томонга... Йўқ. Ўзи йиқилмади. Қаердандир пайдо бўлган бақувват қўллар билагидан тутиб қолганди. Ерда ётган қоғозларни тераётган йигитга миннатдорчилик билдириш учун оғиз жуфтлаган Дилбарнинг гапи оғзида қолди. Эҳтиёт бўлинг, ер сирпанчиқ... Бу ҳолатнинг қачонлардир бўлганини эслаган Дилбар ушбу гап ҳам такрор қайтарилаётганини эшитиб кулиб қўйди. Қизни таниган йигит ҳам кулиб юборди. Тасодиф танишувга баҳона бўлдию сўзлар-сўзларга уланиб кетди. Суҳроб шу банкда ишлар экан. Шунчаки танишликдан бошланган муносабатлар дўстлик, дўстлик эса... бора-бора беғубор туйғулар этагини тутди. Орадан кунлар ўтди. Икки ёрти қалбни бирлаштирган, кўнгил ришталарини туташтирган оппоқ қор оппоқ орзуларга эланди. Тақдир сирпанчиғида йиқилаёзган Дилбарни Суҳробнинг қўллари тутиб қолди. Ва бу қўллар уни "Бахт уйи”га етаклади. Ширин орзулар рўёбию висол байрамини нишонлашаётган кунларида ҳам табиат ўзининг оппоқ либосини кийиб олди. Ерга оқ гиламдек тўшалган қорни авайлабгина босаётган, сирпаниб йиқилишдан чўчиётган келинчак ёнидаги азиз инсони, куёв бўлмишнинг қўлларидан маҳкамроқ тутишга ҳаракат қиларди. Тўйхонадан чиқишиб, шоҳона безатилган машина томон юриб боришар экан, Суҳробни ўртоқлари чақириб қолишди. Шу чоқ оппоқ ҳарир кўйлагининг\nэтакларини қўлида ушлаганча бир-бир босиб, машинага яқинлашаётган Дилбарнинг қўрққани юз берди, баланд пошнали оппоқ туфлилар яхмалакка дош беролмай қолди. "Тамом бўлдим...” дея ўйлаган келинчак кўйлаги этакларини қўйиб юбориб, доимги одати, кўзларини юмиб олди... Йиқилмади. Ўша қадрдон, бақувват қўлларни ҳис қилди билакларида. Жўралари билан суҳбатлашаётган бўлса-да, хаёли Дилбарда бўлиб турган Суҳроб энг сўнгги лаҳзада улгурганди. – Яхшиям тутиб қолдингиз! Бу сафар\nйиқилсам керак, деб ўйлагандим. – Сени қараю! Эҳтиёт бўл-\nда, Ер сирпанчиқ! Қўрқма, мени ушлаб ол... * * * – Алло, қаердасан? – Поликлиникадаман.\nЧақиртиришган экан. – Хўп, майли. Эҳтиёт бўлгин! Турмуш ўртоғи билан хайрлашиб, телефонини ўчирган Дилбар оғир қадамлар билан эшикка яқинлашди. Қорни анча катталашиб қолганига юриши ҳам қийинлашиб қолганди. Яқинда фарзандли бўлишади. Эшикдан чиқдию еру кўкни тўлдириб ёғаётган қорга қараб, бир нафас\nтуриб қолди. Сирпаниб кетишдан қўрқди. Ўзидан ҳам кўра юраги остида ураётган миттигина юракча учун қўрқди. "Қандай қилиб тушиб олсам...” деб турганди ҳамки, кўзи ўзи томон шошилиб келаётган Суҳробга тушди. – Бари бир кўнглим бўлмади. Қўрқиб турганингни билгандим. Кел, мени ушлаб ол. Эҳтиёт бўлиб туш! Ер сирпанчиқ. Иккиси ҳам шу жумлалардан кейин кулиб юборишди. Зиналардан бир-бир босиб тушар экан, Дилбар ҳаёт йўлларида шундай халоскори борлигидан ва у ҳамиша ҳар қанақа қору сирпанчиқда ҳам суянчиқ бўла олишидан тинмай Аллоҳга шукр айтарди.\nКатегория: Sevgi dunyosi | Просмотров: 600 | | Рейтинг: 0.0/0\nShox1010 21.01.2013 08:41\nOk BORAKANU CHIN SOF MUHABBAT YANA KUTIB KOLAMIZ SUPER\nNilufarxon_96 21.01.2013 08:42\nShox1010 21.01.2013 09:04\nOk ok esho class\nUlugbek 21.01.2013 10:07\nмана буниси зур екан дахшат\nUz_BooM 21.01.2013 10:43\nServantes 21.01.2013 12:03\nЁмон пийпаланган киз эканда. Йулидаям юролмеди бировни кумагисиз.\nSayt_Malikasi 21.01.2013 14:09\nXmm gap yo\nRaxmat mal uchun\nSayt_Malikasi 21.01.2013 14:10\nWunaqalaridan kutamiz yana


Асилзода. 69 йилдан буён дунёни “қўлида тутаётган” аёл (1-қисм) | Qalampir.uz\nАсилзода. 69 йилдан буён дунёни “қўлида тутаётган” аёл (1-қисм)\nБу қизиқ\t06 Декабрь 2021 20:06 22162\n“Бизнинг дунёмиз ёқимли жой эмас. Эртами-кеч, ота-онангиз сизни тарк этади ва ҳеч ким сизни ҳимоя қилмайди. Сиз ўзингиз учун курашишни ўрганишингиз керак”.\n1952 йил Буюк Британия қироли Георг VI вафот этди. Қиролнинг ўрнига унинг катта қизи Елизавета II тахтга ўтирди. Тахминларга кўра, у 25 180 кундан бери Британия тахтини эгаллаб келмоқда. Бу Жаҳон тарихида мутлақо рекорд ҳисобланади. Инглиз тарихчилари қироличага “сокин Елизавета” деб ном беришган. У ҳаёти давомида Уинстон Черчилль, Гарольд Вильсон, Гарольд Макмиллан, Жеймс Каллаган, Маргарет Тэтчер ва Борис Жонсон каби 13 та Бош вазир – кучли сиёсиятчилар билан келишиб, 69 йилдан буён давлатни бошқариб келмоқда. Елизавета II оммавий шахс бўлишига қарамай, унинг шахсий ҳаёти сирли парда ортига яширинган.\nБугунги мақоламизда, Британия оролида энг узоқ ҳукмронлик қилаётган монархнинг ҳаёти, қандай қилиб қиролича бўлгани ва қироллик оиласига тегишли бўлган айрим сирлар ҳақида сўз юритамиз.\nТахтдан воз кечган қирол\n1926 йилнинг баҳор кунлари. 21 апрель санасида Буюк Британия қироллик оиласида бахт чироғи порлади. Қирол Георг VI ва Елизавета Ангела қиз фарзандли бўлди. Қизалоқнинг ота-онаси унга Виктория деб исм қўймоқчи бўлишди. Бироқ қирол Герог V нинг таклифига биноан оиланинг янги аъзосига Елизавета Александра Мария (онаси, бувиси ва катта бувиси шарафига) деб исм қўйилди. 1926 йил 29 май куни Йорк черковида маликани чўқинтириш маросими бўлиб ўтди.\n1936 йилда Буюк Британия қироли Георг V вафот этди. Унинг ўрнига Уэльс шаҳзодаси Эдуард VIII қироллик тожини кийди. Бироқ у бор-йўғи 325 кунгина ҳукмронлик қилди. Сабаби қирол Эдуард VIII икки марта ажрашган америкалик Уоллис Симпсонни севиб қолган эди. Монархия қонунларига кўра, қирол ажрашган аёл билан турмуш қура олмасди. Америкаликка ошиқ бўлиб қолган қирол Эдуард VIII ўз севгиси учун Британия тахтидан воз кечди. Шундан сўнг, Елизаветанинг отаси Георг VI Англиянинг навбатдаги қироли бўлди.\nҚироличанинг урушда иштирок этиши\n11 ёшли Елизавета ота-онаси билан Кенсингтондан Букингем саройига кўчиб ўтди. Малика уйда санъат ва мусиқадан таълим олди. Унинг ҳаёти бир маромда, гўзал суръатда кетаётган эди. Бироқ 1939 йил 1 сентябрь куни Иккинчи жаҳон уруши бошланди. Инсоният бошига кулфат келтирган уруш қироллик оиласини ҳам четлаб ўтмади. Ўша вақтда малика Елизавета эндигина 13 баҳорни кўрган эди.\n1940 йилда Франция Германияга таслим бўлди. Шундан сўнг, Гитлер Буюк Британияга қарши “Денгиз шери” операциясига старт берди. Германия ҳаво кучлари Англияни бомбардимон қилишни бошлади. Бундай оғир ҳолатда Лорд Ҳаилшам қиролга маликалар Елизавета ва Маргаретани Канадага эвакуация қилишни таклиф қилди. Бироқ қиролича Елизавета Ангела бу таклифни қатъиян рад этиб, шундай деди:\n“Кичик маликалар менсиз ҳеч қаерга кетмайди. Мен қиролни ташлаб кетмайман ва қирол ҳам ҳеч қачон мамлакатни тарк этмайди”.\nЁш малика Елизавета урушнинг кўп қисмини Лондон яқинида жойлашган Виндзор қалъасида ўтказди. У 1940 йилда биринчи марта радио орқали эшиттиришга чиқиб, шундай деди:\n“Биз қўлимиздан келгунича ҳаракат қилишимиз керак. Жасур денгизчиларимизга, аскарларимизга ва учувчиларимизга ёрдам бериш учун биз ҳам урушнинг хавфи ва қайғусини тортишимиз керак. Охир-оқибат барчаси яхшилик билан тугайди”.\n1945 йил февраль ойида Елизавета ўз ташаббуси билан “Ёрдамчи ҳудудий хизмат” бўлимига ўқишга киради. Ўқишни битиргач, малика лейтенант ҳарбий унвонини олди. У армияда беш ой давомида тез ёрдам автомобилининг ҳайдовчиси бўлиб хизмат қилди. Шундай қилиб, малика Елизавета қироллик оиласидан армияда расмий равишда хизмат қилган биринчи аёл бўлди.\nҚироллик оиласидаги ҳойин\nСобиқ қирол Эдуард VIII тахтдан воз кечган бўлса-да, асосий душман Адольф Гитлер билан алоқа ўрнатган. Хусусан бу ҳақида Сталин даврида КГБ (СССР Давлат хавфсизлик қўмитаси)нинг ўринбосари бўлган генерал-лейтенант Евгений Питовранов Эдвард VIII нинг нацистлар тарафида бўлганлиги ҳақида аниқ маълумот берган.\nИккинчи жаҳон уруши олдидан Совет иттифоқининг раҳбари Иосиф Сталин қироллик саройида СССР жосуслари бўлишини истайди. Маълумки, Эдвард VIII америкалик Уоллис Симпсонни севиб қолган эди. Маълумотларга кўра, Симпсон хоним Германиянинг Лондондаги элчиси билан алоқада бўлган. Тўйдан сўнг Эдвард VIII рафиқаси билан биргаликда Германияга ташриф буюриб, Адольф Гитлер билан учрашган.\nМахфий маълумотларга кўра, Эдвард ва Фюрер ўртасида келишув бўлган. Келишувга биноан Германия Англияни таслим эта олса, Эдвард қирол бўлиб тайинланиши керак эди. Бунинг эвазига собиқ қирол бир қанча давлат сирларини Фюрерга айтиб берган. Инглизлар бундан хабар топиб, собиқ қиролни Багама оролларига губернатор сифатида сургун қилишни режалаштирган. Ўша вақтда Буюк Британия Бош вазири бўлган Уинстон Черчилль (1940-1945) агар бу режа амалга ошмай қолса, Эдвардни йўқ қилишни буюрган.\nЕлизавета ва унинг оиласи\nБутун дунёни зир титратган уруш ниҳоят тугади. 1948 йил Елизавета радио орқали ҳаётини Британия империясининг хизматига бағишлашга тантанали ваъда бериб, қуйидаги сўзларни айтди:\n“Мен ҳозир битта баёнот бермоқчиман. Бу жуда оддий. Барчангиз олдида эълон қиламанки, менинг бутун ҳаётим, хоҳ узоқми, хоҳ қисқа сизга ва барчамиз мансуб бўлган буюк империяга хизмат қилишга бағишланади”.\nМалика Елизавета Буюк Британия қироличаси бўлиши аниқ эди. Энди унга бутун умр суянчиқ бўладиган муносиб турмуш ўртоқ керак. 21 ёшли малика ўзи учун муносиб бўлган йигитни топганди. Бу йигит Британия денгиз флоти офицери, Иккинчи жаҳон уруши қатнашчиси, Греция ва Дания қироллик оиласининг аъзоси ҳамда қиролича Викториянинг чевараси шаҳзода Филипп Маунтбаттен эди.\nУлар илк бор Дартмутдаги қироллик ҳарбий денгиз коллежида учрашишган. Иккинчи жаҳон уруши арафасида қирол Георг VI ва унинг оиласи коллежга ташриф буюради. Ўша вақтда 18 ёшда бўлган шаҳзода Филипп коллежга келган 13 ёшли малика Елизаветани севиб қолади. Тез орада улар ўртасида жонли ёзишмалар бошланди. Уруш юзага келгач, шаҳзода Филипп Ўрта Ер денгизи ва Тинч океанидаги қироллик денгиз флотида хизмат қилди. Урушдан қайтгач, малика Елизаветанинг қўлини сўради.\n1947 йил 20 ноябрь куни Вестминстер саройида малика Елизавета ва шаҳзода Филипп Маунтбаттеннинг тўйи бўлиб ўтди. Тўйдан бир йил ўтиб, оилада тўнғич фарзанд – шаҳзода Чарльз Уэльский дунёга келди. 1950 йил 15 август куни иккинчи фарзанд – қизалоқ Анна туғилди. 1960 ва 1964 йилларда шаҳзодалар Эндрю ҳамда Эдвард дунёга келган.\nБританиянинг янги қироличаси\n1951 йилда қирол Георг VI нинг аҳволи оғирлашди. Шу сабабли қиролнинг ўрнига малика Елизавета оммавий тадбирларга қатнаша бошлади. 1952 йил 6 февраль куни қирол Греорг VI вафот этди. Ўша вақтда малика Елизавета турмуш ўртоғи билан Кенияда таътилда эди. Таътил тугамай туриб Елизавета отасининг вафот этгани ҳақидаги хабарни олди ва 8 февраль куни мамлакатга қайтди. Уни аэропортда қиролликнинг юқори мансабдорлари қаршилади. Ўшанда Елизавета илк бор ўзини қироличалардек тутиб, протоколга мос равишда ҳаракат қилиши кераклиги уқтирилди. Таомилга кўра, у шуни куни самолётда у либосларини ўзгартириб, махсус қора либосни кияди. Махсус хизмат самолётдан аввал қиролича, орадан бир оз вақт ўтгач эса эри Филипп чиқишига рухсат беради.\n“Отамнинг тўсатдан вафотидан кейин мен мамлакатнинг бурчи ва масъулиятини ўз зиммамга оламан. Мен ҳис-туйғуларга тўлиб-тошганман, шунинг учун бугун мен фақат отам каби бутун дунё бўйлаб тарқалиб кетган халқларимнинг фаровонлиги учун ҳаракат қиламан... Худодан бу қийин вазиятда ёрдам сўрайман”, деган эди Елизавета.\nПротоколга мос равишда мамлакат бошқарувига келаётган шахс ўзи исм-шарифидан бир номни танлаши керак эди. Елизавета Александра Мария ўзини Елизавета номи билан аташларини ихтиёр этади ва унга Елизавета II номи берилади.\nСамолёт бортидан рафиқасидан кейин тушиш, доим аёл кишининг ортида юриш Филипп учун ўта оғир эди. Шунга қарамай, асосан қироличанинг саъй-ҳаракати билан оила сақлаб қолинади. Боиси Британияда қиролича бир вақтнинг ўзида диний аркон саналган ва нафақат қироличанинг, балки қироллик оиласидан ҳеч кимнинг ажрашиши мумкин бўлмаган. Агар оилага дарз кетган тақдирда, оила мансуби қироллик оиласи берган барча ваколатлардан маҳрум қилинган.\nШундай қилиб тож кийиш маросими 1953 йил 2 июнь куни Вестминстер саройида бўлиб ўтди. Кентербер архиепископи Елизаветага 3000 дан ортиқ олмос, 277 марварид, шунингдек, сапфир, зумрад ва ёқут мавжуд бўлган қироллик тожини кийдирди. Бу маросимни телевидение жонли эфирда намойиш этди ва буни 27 миллион киши томоша қилди. Маросим вақтида Елизаветанинг эри тиз чўкиб, шундай деди:\n“Мен, Филипп, руҳ ва танада сизнинг вассалингиз бўламан. Мен ҳаётимнинг охиригача сизга имон ва ҳақиқат билан хизмат қилишга қасамёд қиламан. Мен сизни ҳар қандай душманлардан ҳимоя қиламан. Худо менга ёрдам беради”.\nҚиролича тожни кийгач, саройда йиғилган барча “Худо маликани сақласин!” деб ҳайқирди. Шундан сўнг одатга кўра қиролича Лондон кўчалари бўйлаб сайрга чиқди. Айни вақтда ёмғир ёға бошлади. Ёмон об-ҳавога қарамай, қироличани шаҳар кўчаларида уч миллионга яқин одам кутиб олди. Уларнинг барчаси янги монархни кўриш учун кўчага чиқишган эди.\nТахтга ўтирган Елизавета II Британия колониялари бўйлаб олти ойлик саёҳатга отланади. Қиролича Австралия ва Янги Зеландияга ташриф буюрган биринчи монарх бўлди. Бундан ташқари, Елизавета II Фижи, Тонга, Бермуд, Ямайка, Панама, Кокос ороллари, Сейлон, Яман (Аден), Уганда, Ливия, Малта ва Гибралтарда бўлиб, 64 минг километр масофани босиб ўтди.\nЕлизавета II ҳукмронлигининг дастлабки йилларидаёқ дунё етакчилари ва таниқли шахслар билан фаол учрашувлар ўтказди. 1953 йилнинг март ойида Елизавета II Букингем саройида Социалистик Югославия раҳбари Иосип Броз Тито шарафига зиёфат уюштирди. Бундан ташқари, 1956 йил 22 апрель куни Англия қироличаси Виндзор қасрида СССР Марказий Комитетининг биринчи котиби Никита Хрущёв ва СССР Вазирлар Кенгаши Раиси Николай Булганинни қабул қилди.\n1961 йилда қиролича Кипр, Ватикан, Туркия, Ҳиндистон, Покистон, Непал, Эрон, Италия ва Гана давлатларига расмий ташриф буюрди.\nМахфий маълумотларга кўра, бугунги кунгача қиролича Елизавета II га нисбатан кўп бор суиқасд амалга оширилган. Келгуси мақоламизда айнан қироличага уйиштирилган суиқасдлар, малика Диананинг ўлимига доир айрим сирлар ҳақида ва шаҳзода Гарри нима учун қироллик оиласига аъзолик мақомидан чиққанлиги ҳақида маълумот берамиз.\n24 Январь 17:35 66532\n23 Январь 20:24 64634\n23 Январь 11:39 60985\n25 Январь 11:32 55300\n24 Январь 09:34 55242


«Cobalt» va «MAN» тўқнашувида икки киши...\n12.08.2018 12:07 0 2871\nСуратнинг ушбу воқеага алоқаси йўқ.\nСирдарё вилоятининг Сардоба туманида кеча, 11 август куни Жиззах шаҳрида яшаган И.Э. ўзининг «Кобальт» русумли автомашинасини ҳайдаб кетаётиб мудҳиш йўл-транспорт ҳодисаси содир этган.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармасининг хабарига кўра, у ўзидан олдинда ҳаракатланиб кетаётган В.И. бошқарувидаги «MAN» русумли юк автомашинасининг орқа қисмига урилган.\nОқибатда «Кобальт» ҳайдовчиси И.Э. жароҳат олиб, воқеа жойида ҳалок бўлган. Унинг 3 нафар йўловчиси шифохонага ётқизилган, аммо кўрсатилган тиббий муолажаларга қарамай, улардан бири — Жиззах шаҳрида яшаган Ш.М. вафот этган.\nЙТҲ Кобальт MAN


Охират кунига иймон келтириш ва унинг мусулмон ҳаётига таъсири (2) – Ислом Нури\nОхират кунига иймон келтириш ва унинг мусулмон ҳаётига таъсири (2)\nҚайта тирилиш ва тўпланиш\nСурга биринчи марта дам урилган пайт Ер юзидаги барча тирик жон ҳушидан кетиб, ўлади. Кейин иккинчи марта сурга дам урилади. Бу қайта тирилиш дам уришидир. У пайтда одамлар қабрларидан туриб, пойафзалсиз ялангоёқ, кийимсиз яланғоч ҳолатларида чиқиб келадилар. Улар ҳолатнинг даҳшатидан бир-бирларига қарамайдилар. Кейин одамлар тўпланиш ерига – маҳшаргоҳга ҳайдаб борилади. Ҳар бир одам ўзи ҳақида ўйлайди, бошқалар ҳақида ўйлаш унинг хаёлига келмайди. Аллоҳ таоло айтади: “У кунда киши оғаси, онаси, отаси, аёли ва фарзандларидан қочади. У кунда ҳар бир одамнинг бошқаси ҳақида ўйлашга имкон бермайдиган иши бўлади” (Абаса, 34–37 оятлар).\nОфтоб одамларга яқин қилинади. Бадандан терлар қуйилади. Аллоҳнинг соясида қолган, Расулуллоҳ соллаллоҳу алайҳи ва салламнинг ҳавзларидан сув ичган садоқатли мўминлардан (Аллоҳ бизларни ҳам уларнинг жумласидан қилсин!) бошқа барча қайғу ва мусибат лаҳзаларини бошидан кечиради.\nБандалар қилган амаллар ҳисоботи учун тўпланиладиган ер – мавқифда туриш вақти чўзилади. Расулуллоҳ соллаллоҳу алайҳи ва саллам ҳисоб-китоб бошланиши учун Аллоҳ таолога ялиниб ёлборадилар. Аллоҳ таоло у зотнинг ёлборишларини инобатга олиб, ҳисоботнинг бошланишига изн беради. Ҳар бир киши бу дунёда қилган катта ва кичик барча ишларини аниқ кўради. Чунки унинг барча ишлари Аллоҳга маълум эди. Аллоҳ таоло деди: “Улар: “Ҳолимизга вой бўлсин, бу китоб катта ва кичик барча нарсани ҳисоблаб қўйибдику!” – дейдилар. Улар қилган ишларини ҳозир кўрадилар. Раббингиз бирор кишига зулм қилувчи эмасдир” (Каҳф, 49).\nДемак, ҳар биримиз қилган амалларимизни кўрамиз ва улар учун ҳисобот берамиз. Биз намоз, закот ва рўзалардаги нуқсонларимиз, қилган гуноҳларимиз, бойликларимизни қаердан топиб, қаерга сарф этганимиз, умримизни, хусусан ёшлигимизни қандай ўтказганимиз, билимимиз ва гувоҳликларимизни яхшилик ва ёмонлик учун қўллаганимизни кўрамиз ва унинг учун ҳисоб берамиз. Бу ҳисобот учун жавоблар, бўлганда ҳам тўғри жавоблар тайёрлаш учун ҳозирлик кўрайлик!\nУ кунда мўминларнинг юзлари тўлин ой каби нурафшон, гуноҳкорларнинг юзлари эса зулматли кечанинг бир парчаси каби тим қора бўлади. Аллоҳ таоло деди: “У кунда (мўминларнинг) юзлари ёруғ, кулувчи ва ҳуррам бўлур. Ва у кунда (кофирларнинг) юзлари устида чанг-ғубор бўлиб, у (юз)ларни қаролик қоплаб олур! Ана ўшалар фисқу фужур қилувчи кофирларнинг ўзидир!” (Абаса, 39-42).\nҲисобот тугаганидан сўнг, жаҳаннам устига Сирот кўприги қурилади. Одамлар Сирот кўприги устидан ўтабошлайдилар. Мўминлар тезлик билан хотиржам ва саломат ўтадилар. Ундан сўнг жаннат томон йўналадилар. Жаннат нима эканини биласизми? Жаннат ҳақиқий ва мангу неъмат демакдир. Жаннатга кирганлар лаззатли ва қувончли бўлган нарсаларни кўрадилар. Биз (бу дунёда эканмиз,) жаннат неъматларини тасаввур, ҳақиқатини эса идрок эта олмаймиз. Балки жаннат тасаввуримиздан ташқари неъматдир. Бу ҳақда Расулуллоҳ соллалоҳу алайҳи ва салламнинг ушбу сўзлари кифоядир: “Жаннатда кўз кўрмаган, қулоқ эшитмаган ва инсон хаёлига келмаган нарсалар бордир“.\nИнсон бу дунёда турли неъматларга эга бўлиши мумкин. Бироқ ўлимни эслаш билан бу нематлар бир кун битиши хаёлга келади. Лекин жаннатда битиш йўқдир. Чунки жаннатда ўлим йўқ, абадийлик бор. Инсон бу дунёда ўзида бўлган неъматлардан малолланади ва унинг ўзгаришини хоҳлайди. Жаннатда эса малол олиш йўқ. Балки Аллоҳ таоло жаннат аҳлларини: “Улар жаннатда ўзгаришни умид қилмай, мангу қоладилар” (Каҳф, 10) деб сифатлади.\nМусулмон дўстим, шу жаннат учун шошилинг! Аллоҳ таоло деди: “Раббингизнинг мағфирати ҳамда кенглиги Еру осмонча бўлган жаннат учун мусобақалашинг!” (Ҳадид, 21).\nКофирлар тўпланиб ҳисобот берганларидан сўнг, мўминлар каби Сирот кўпригидан ўтмоқчи бўладилар. Фаришталар уларни ўз ҳолларига ташлаб қўймайди. Балки уларни чангаклар билан тортиб, жаҳаннамга отадилар. Жаҳаннам қандай ер эканини биласизми? У хорлик, хўрлик, азоб, алам ва фарёд чекиш жойидир. Унга кирганлар турли азоблар ичида мангу бахтиқаро ва мусибатлар ичрадир… Куйдирувчи олов, улкан илон ва чаёнлар, ичакларни парчалайдиган иссиқ сувлар ва йирингларни ичиш… Аллоҳ бизларни бу балолардан сақласин… Буларнинг барчаси сизнинг заиф жасадингиз энг озини ҳам кўтара олмайдиган ёмонликдир. Саҳиҳ ҳадисда айтилишича, дўзахда энг енгил азоб бериладиган одамнинг оёқлари остидаги чўғ-оловдан мияси қайнайди.\nЖаҳаннамдан қутулиш учун бор кучимиз билан ҳаракат қилайлик! Ундан қутулиш эса, гуноҳларни қилмаслик ва ибодатларни қилиш билангина рўёбга чиқади. Аллоҳ ҳар биримизни бунга муваффақ айласин.\nАллоҳ таолодан бизни, сизни ва барча мусулмонларни ўзининг розилиги ва жаннатга олиб борадиган амалларга муваффақ қилишини, Шайтоннинг тузоқлари, нафс-ҳаво ва ёмон дўстлардан узоқ қилишини сўраймиз. Мақоламиз сўнгида “Барча оламлар Рабби Аллоҳга ҳамдлар бўлсин”, дея дуо қиламиз.\nАллоҳ таоло Пайғамбаримизга, у зотнинг оиласи ва саҳобаларига кўплаб салавот ва саломлар йўлласин.


Cана : 23-03-2019 / Тарих, Дунё / кўрилди: 211\nАрхеологлар қадимги Миср даврига тегишли бўлган, чўкиб кетган қайиқ қолдиқларини топишди.\nБунга қадар олимлар бундай қайиқ мавжуд бўлганига далиллар йўқлиги туфайли узоқ вақт давомида шубҳа билан қараб келишган. Унинг ғайриоддий тузилиши биринчи бўлиб эрамиздан аввалги 450 йилда Ҳеродот томонидан тасвирланган. Бу ҳақда The Guardian'га асосланиб Kun.uz хабар бермоқда.\nТадқиқотчилар Искандариядан 32 километр шимоли-ғарбдаги Нил этаги ёнида жойлашган қадимги Мисрнинг Тонис-Гераклион шаҳри сув остига ғарқ бўлган қисми яқинидан қайиқни топишди. «17-кема» деб номланган объектнинг қазилма ишлари кема ярим ой шаклидаги катта корпус ва илгари номаълум бўлган, туркумли тузилмаларга эга қалин тахталарни ўз ичига олувчи конструкцияга эгалигини кўрсатди. Қайиқ узунлиги 28 метрга тенг бўлган, деб баҳоланмоқда.\nТаъкидланишича, акас ёғочидан тайёрланган қайиқ корпусининг 70 фоизи яхши сақланиб қолган. Кема ўқ рул ёрдамида бошқарилган, у эшкак билан боғланган ҳамда кема қуйруғидаги икки тешик орқали ўтказилган. Олимларнинг сўзларига кўра, туркумли тузилмалар кема конструкцияси ноёб бўлгани ва Ҳеродот томонидан тасвирланганига аниқ мос келишидан далолат беради.\nҲеродот - қадимги юнон тарихчиси бўлиб, эрамиздан аввалги 484-425 йилларда яшаган. У Бобил, Оссурия, Миср, Кичик Осиё, Болқон ярим оролига борган. Асосий иши - «Тарих» рисоласи, унда Евросиёдаги кўплаб халқлар ҳаёти тасвирлаб берилади.\nТутанхамон дахмасининг сири фош бўлди\nХитойда иккинчи «Титаник» қурилади\nХитойдаги дарёдан хазина топилди


20:18 18 Январ 2021\n18:55 09.12.2019 Ҳавола олиш\nЯқин йилларда Россия ўзида жаҳон чемпионатини қабул қила олмайди ва уларни ўтказишни сўраб, ариза топшира олмайди. Қарор якдиллик билан қабул қилинган.\nТОШКЕНТ, 9 дек - Sputnik. Бутунжаҳон антидопинг агентлиги (WADA) ижроия қўмитаси Россияни йирик мусобақаларга иштирок этиш ҳуқуқидан 4 йилга маҳрум қилди. Бу ҳақда РИА Новости хабар қилмоқда.\nҚайд этилишича, қарор якдиллик билан қабул қилинган.\nИжроия қўмитаси Россияга халқаро турнирларни қабул қилишни ва яқин йилларда уларни ўтказишни сўраб, ариза билан мурожаат қилишни тақиқлаган. Шунингдек, Россия антидопинг агентлигини (РУСАДА) мақомидан маҳрум этган.\nҚолаверса, россиялик давлат хизматчиларига ва Россия Олимпия ва Паралимпия қўмиталари раҳбариятига халқаро спорт мусобақаларга боришни тақиқлаган.\nWADA қарори 21 кундан ёки Спорт арбитаж (CAS) шикоят аризаси кўриб чиқилгандан кейин қонуний кучга киради.\nРоссиялик спортчи ва мураббийлар агар улар WADA кодексини бузмаганликларини исботлай олишса, уларга мусобақаларда иштирок этишга рухсат берилади. Амммо улар фақат нейтрал байроқ остида иштирок этишлари мумкин.\nУшбу қарор россиялик давлат арбобларининг кескин танқидига учради.\n“Бу Россия спортига бўлган жуда кучли зарба. Менимча, мамлакатимиз ҳукумати томонидан, аввало президент томонидан қаттиқ муносабат билдирилиши зарур. Зероки, бугунги кунда Россия бу соҳада тартиб ўрнатиш айнан унинг ваколатида”, - деди РИА Новостига Давлат думаси вице-спикери, Россия футбол иттифоқи ижроия қўмитаси аъзоси Игорь Лебедев.\nРоссия спорт ассоциациялари раҳбарлари ҳам ўз фикрларини билдиришди.\n“Қўл қовуштириб ўтирмаслик керак. Охиригача бориш керак. Буларнинг барчасига алоқаси бўлмаган спортчилар тақдирини бундай ҳал қилиш мумкин эмас”, - деган РИА Новостига Россия Чанғи пойгаси федерацияси раҳбари Елена Вяльбе.\nЭслатиб ўтамиз, WADA қўмитаси Россияни РУСАДА маълумотлари билан манипуляция қилганликда гумон қилган. Шу боис РУСАДАни WADA кодексига мос келмаслиги эътироф этилган. Агентлик Россия тарафига 31 та савол йўллаган. Экспертлар барча пунктларга жавоб беришган.\nИшбилармон, Халқаро қиличбозлик федерацияси президенти Алишер Усмонов россиялик спортчиларни ҳимоя қилди. Унинг сўзларига кўра, допингга қарши аёвсиз кураш судсиз жазолашга ва битта ўша қоидабузарлик учун янги санциялар қўлланишига айланмаслиги керак.\nРоссия ташқи ишлар вазири Сергей Лавров ҳам, ўз навбатида, “Россияни ўзини ҳимоя қилаётган аҳволга, айбланувчи аҳволига солишни истаганлар борлигини” таъкидлаган эди.


Толиб Ёқубов: Ўзбекистон ҳукумати – бу талончилар тўдасидир – Huquqbon\nТолиб Ёқубов: Ўзбекистон ҳукумати – бу талончилар тўдасидир\nMay 1, 2007 huquqbon\nUznews.net – Таниқли ўзбекистонлик ҳуқуқ ҳимоячиси Толиб Ёқубов Умида Ниёзованинг судланишини мамлакат тарихидаги энг қайғули воқеадир дея қайд этди, бироқ у яна таъкидладики, бундай талончилар ҳукуматидан ортиқ ҳеч нарсани кутиб ҳам бўлмайди.«Ўзбекистон ҳукумати – бу талончилар тўдасидир, талончилар эса зўровонлик ва талончилик қилишдан бошқа ҳеч нарсани билишмайди», – деди бугунги кунда сиёсий муҳожиратда, Францияда яшаётган Толиб Ёқубов, Ўзбекистон инсон ҳуқуқлари жамиятининг(ЎИҲЖ) раиси.«Бизнинг бечора Умидамизнинг етти йилга озодликдан маҳрум этилиши – мамлакат учун қайғули бир воқеадир, аммо бу олдиндан маълум эди», – дея қўшимча қилди Ёқубов.Ёқубовнинг фикрига кўра, халқаро ҳамжамият Умида Ниёзованинг озод этилиши учун ўзининг барча имконларини ишга солиши ва унинг икки яшар ўғлини боқаётган бувисига ёрдам бериши, бугунги Ўзбекистонннинг Ғарб давлатларига ортиқ ҳамкор бўла олмаслигини англаб етиши керак.\nЎзбек ҳукумати билан диалогларни йўлга қўйишга интилиб келаётган Европа иттифоқи, бундан буён унинг райига қарамаслиги, аксинча санкцияларни кучайтириб, унинг жойи қаердалигини кўрсатиб қўйиши керак, дея ҳисоблайди Ёқубов.\nЕИ томонидан бўладиган босимларнинг кучайтирилиши Ислом Каримов режимининг янада радикаллашувига сабаб бўлишидан Ёқубов қўрқаётгани йўқ. «Ҳозиргидан кўра каттароқ радикализация бўлиши мумкин эмас, – дейди Ёқубов, – Каримов ва унинг ҳукумати Ўзбекистонни каннибализм сари етаклаши қолди холос».\nЎИҲЖнинг Жиззах вилояти бўлими раиси Баҳтиер Ҳамроев, Умиданинг судланишини – «қолган барча ҳуқуқ ҳимоячилари фаолиятининг мутлақ тўхтатилиши демакдир» дея таърифлади.\n«Бу демак, қайсики ҳуқуқ ҳимоячиси бугун турмаларда ўтирган бўлса, улар озодликка чиқарилмайди, озодликда юрганлари эса, яқин орада панжара ортида бўлишади», – деди Ҳамроев.\nPrevious postБМТ ЎЗ ҲУЖЖАТЛАРИНИ ХУРМАТ КИЛМАЁТИБДИ, ШЕКИЛЛИ\nNext postУзбекское «правосудие» ничто не забывает


Тожикистонда Россия ҳарбий базаси ишчилари норозилик намойишига чиқди\nТожикистондаги Россия ҳарбий базасининг маҳаллий ишчилари олти ойдан бери маош олмаганликлари туфайли 15 апрель кунги норозилик акциясига чиқди.\nКулоб шаҳридаги ҳарбий база олдида уюштилирган акция иштирокчиси Бозорали Болтабоевнинг айтишича, база қўмондонлиги ишчилар ҳақи тез кунларда тўланишига ваъда берган.\nБироқ ишчилар бундай ваъдалар олдин ҳам бир неча бор берилгани, бироқ пул тўланмаганини айтмоқдалар.\nАввалроқ ҳарбий база вакили Игорь Шербаков база ишчиларга ойлик беришга тўғридан-тўғри масъул эмаслиги, бу иш билан маҳаллий ишчиларни ёлловчи “Бит сервис плюс” ширкати шуғуллинишини айтган.\n“Бит сервис плюс” ширкати эса Россия ҳарбий базасидан ишчилар маоши учун пул келиб тушмаганини билдирган.\nНотинч Афғонистон билан чегарадош Тожикистонда Россиянинг хорижда жойлашган энг йирик ҳарбий контингентлари бири - қарийб 7 минг рус ҳарбийси жойлашган.


Иситиш тизимлари янада арзонлашди\nBosh SahifaBlogИситиш тизимлари янада арзонлашди\nЗамонавий қурилишда электр сим ўтказмасликнинг, иситиш ва ҳаво алмаштириш тизимларини монтаж қилмасликнинг имкони йўқ. Иситиш тизимлари катта ранг-баранглик билан ажралиб туради. Танлов конструкциядан, хона ўлчамларидан, иситиш элементлари сонидан ва электр таъминотидан келиб чиқиб амалга оширилади.\nСтрой Центр турли қурилиш материалларининг кенг ассортиментини, шу жумладан, иситиш, сув таъминоти ва оқава тизимини таклиф қилади. Энди, дўконларга барча маҳсулотларни ишлаб чиқарувчиларнинг ўзи етказиб берганликлари учун, замонавий ва самарали технологиялар янада арзонлашди. Baxi, Тепловик, Climate House каби кўп йиллик тажрибага эга йирик ва номдор компания – етказиб берувчилар савдо марказининг биринчи қаватида бир қатор дўконлар очишди, у ерга сифати кафолатланган ускуналар ва иситиш тизимлари, сув таъминоти ва оқава тизими учун эҳтиёт қисмлар олиб келишди.\nИситиш тизими учун насослар\nГаз сув иситгичлари\nФитинглар ва пластмасса трубалар\n“Иссиқ пол” шланглари ва кўпгина бошқа нарсалар.\nАссортимент кўп. Ҳар бир дўкон ўз моделини ва услубий ҳамда функционал ечимнинг вариантини таклиф қилади.\nМасалан, BAXI компаниясининг Италияда, Францияда ва Буюк Британияда ушбу ускуналарни ишлаб чиқарадиган ўз заводлари бор. CLIMATE HOUSE компанияси эса газ қозонлари, бойлерлар, сув иситгичлари ва фитингларга ихтисослашган.\nТепловик компанияси ҳам Европадан иситиш ускуналарини олиб келади, у сув иситгичлари ва циркуляция ҳамда оқава тизими насосларига ихтисослашган. Шунингдек дўконга Германиядан душ тагликлари, Италия ва Австриядан ювиниш хоналари учун кўчма зиналар, эҳтиёт қисмлар, Туркиядан пластик трубалар етказиб берилади.\nҲар бир ускунанинг ўз нарх сегменти бор ва у туфайли ташриф қилувчида ўзи учун энг қулай вариантни танлаш имконияти мавжуд. Ва, модмики, иаҳсулотлар бирламчи етказиб берувчилар томонидан келтирилган экан, шунга яраша Строй Центрдаги нархлар худди шундай маҳсулотлар учун бозор воситачилари берадиган таклифлардан анча афзалоқ.\nҚулайлик, қулайлик ва яна бир бор қулайлик. Сизга бозорма - бозор, шаҳар чеккаларида, иссиқда бир растадан иккинчисига ўтиб, овора бўлиб ҳеч қаерга бориш керак эмас - салқин Строй Центрда барчаси бир жойда тўпланган. Эслатиб ўтамиз - бозорга нисбатан паст нархларда.\nҚулай машина тўхташ жойи.\nҚурилиш Маркази ҳар куни эрталаб 9.00-дан кечки 21.00-гача ишлайди. Дам олиш ва тозалик кунларисиз.\nСизнинг уйингиз ва офисингизгача етказиб бериш имконияти мавжуд.\nСтрой Центр - бу савдога янгича ёндашув. Хуш келибсиз, дўстлар!\n“Строй Центр” қурилиш материаллари савдо маркази Юнусободда жойлашган. Мўлжал - “Автосалон” айланма йўли.\nШунингдек, Строй Центр расмий сайтида иситиш тизимларини, дўконлар билан боғланиш телефонларини ва профилларини кузатиб боринг.


Муборак Рамазон ойида эзгу амаллар бажарилади, хайр-саховатли кишилар меҳр-мурувват кўрсатиб, етим-есир, бева-бечоралар ҳолидан хабар оладилар, ўз хонадонларида ифторлик қилиб, рўзадорларни меҳмон қиладилар. Албатта бу ишлар мақтовга сазовордир. Сабаби ҳадисларнинг бирида: “Ким бир рўзадорга ифторлик қилиб берса, унга ўша рўзадор эга бўлган савобдан бирон нарса камайтирилмаган ҳолда берилади”, дейилган.\nРамазон иссиқ кунларга тўғри келган маҳалда бир рўзадорнинг савобини қўлга киритиш катта нарса. Лекин масаланинг бошқа жиҳати ҳам борки, уни эътибордан четда қолдириб бўлмайди. У ҳам бўлса ифторлик маросимларидаги исрофгарчилик қилиш, кимўзарга ўйнаш, дабдабага берилиш иллатидир.\nБанда ҳадисда айтилган мақомга кўтарилиш, рўзадор эришган савобни қўлга киритиш учун ифторликни дабдаба билан, исрофгарчиликка йўл қўйиб ўтказиши шарт эмас. Ифторлик бир пиёла сув ёки чой, бир коса овқат билан ҳам бўлади. Аммо, афсуски, орамизда ифторлик қилиш билан ўзини халққа кўз-кўз қилувчилар, хўжакўрсинга, риёга ҳаракат қилувчилар кўпайиб бормоқда. Рамазон тақво ойи, Рамазон меҳр-мурувват ва саховат ойидир. Албатта бу саховат ўз ўрнига қилингани маъқул. Меҳрга, эътиборга, моддий таъминотга муҳтожлар бир четда қолиб, қорни тўқлар, бой-бадавлат кишиларни ифторликка чақиришдан не фойда? Устига-устак бундай маросимларда исрофгарлик жуда авжига чиқади. Бу ишга ҳам меҳмонга ҳақдор кишиларнинг таклиф қилинмаслиги сабаб бўлади. Ифторликка келган бадавлат кишилар меҳмоннинг “диди”га, меҳмон кутиш санъатига, бойлиги ва дастурхонга нималар қўйишига қараб унга “баҳо” бериб кетадилар. Бу кейинчалик омма ичида гап-сўз бўлади. Ифторлик қилаётган одам ҳам мана шу жиҳатни ёдда тутиб, нима топса, дастурхонга қўяди. Одамларни рози қилиш, уларнинг кўнглини олиш пайида бўлади. Агар етим-есир ва камбағаллар меҳмонга чақирилса, уларга оддий, камтарона дастурхоннинг ўзи етарли. Улар қорни тўйгани учун бир хурсанд бўлса, бой-бадавлат кишилар уларга меҳр кўрсатгани учун икки баробар хурсанд бўлади. Аллоҳ ҳам мана шу ифторликдан рози бўлади.\n/ Ифторлик қиламан, деб гуноҳга ботмайлик!


21-02-2015 | 23:22\nZAMIN.UZ / Дунё / 21 Феврал 2015 года1 072\nSamsung компанияси тарихи ҳақида нималарни биласиз? Биз изланишларимиз оқибатида дунёнинг энг йирик компанияларидан бири бўлган Samsung ҳақида 10 та фактни йиғдик ва уни исзнинг ҳукмингизга хавола қилишни жоиз деб топдик.1. “Samsung” сўзи корейс тилида «уч юлдуз» деган маънони англатади.2. Компанияга бундай ном берилиши унинг асосчиси Ли Бён Чхолнинг уч нафар ўғил кўргани билан боғлиқ бўлиши мумкин. Ҳозир консернни асосчининг кенжа ўғли Ли Гон Хи (1987 йилдан) бошқарди.3. 1930-йиллари кореялик ишбилармон Ли Бён Чхол гуруч уни ишлаб чиқариш ишига киришади. Тегу шаҳрида унча катта бўлмаган омбор қуради. Ана шу омбор “Samsung” компаниясига тамал тоши бўлади.4. Компания 1938-йилда “Samsung Trading Company” савдо белгиси билан рўйҳатдан ўтди.5. Компания раҳбари Ли Бён Чхол оламдан ўтганидан икки ҳафта кейин – 1987 йил 1 декабрда консерн бошқарувини унинг кенжа ўғли Ли Гон Хи қўлга олди ва кенг миқёсда ислоҳотлар ўтказди. Консерн маркетинги бутунлай қайта ташкил этилди, компания нишони янгиланди.6. Samsung 1983 йилдан шахсий компютерлар ишлаб чиқарила бошланди.7. 1991 – 1992 йилларда шахсий мобил воситалар ва мобил телефонлар ишлаб чиқариш ё‘лга қўйилди.8. 1999 йили консерн электрон маиший техника ишлаб чиқариш бўйича «Forbes Global» журналининг мукофотига сазовор бўлди.9. Консернга тегишли LCD мониторлари ва телевизорлар ишлаб чиқарадиган заводлар Жанубий Корея – Сувон шаҳри (1981), Венгрия (1990), Малайзия (1995), Буюк Британия (1995), Мексика (1998), Хитой (1998), Бразилия (1998), Словакия (2002), Ҳиндистон (2001), Ветнам (2001), Таиланд (2001) ва Испанияда (2001) фаолият юритади. Бу тармоқ компанияга йилига 5 млрд. АҚШ доллари олиб келади.10. “Интербранд” консалтинг компанияси ўтказган тадқиқотларга кўра, “Samsung” компанияси савдо белгисининг қиймати бўйича дунёда 21-ўринда туради. Унинг асосий рақобатчиси “Сонй” эса 25-ўринда.Манба: www.Furkat.uz\nЎқишни тавсия қиламиз Қозоғистонлик олимлар кўкатдан ток олиш усулини ўйлаб топди


Фойдали одатлар, хусусан, мунтазам бажариладиган жисмоний машғулотлар ва соғлом рацион инсон ҳаётини тахминан ўн йилга узайтириши мумкин, дея таъкидлашмоқда Гарвард ва Амстердам университетининг амалий фанлар бўйича олимлари.\nТОШКЕНТ, 9 янв — Sputnik. Мутахассисларнинг иш натижалари British Medical Journal нашрида чоп этилди. Тадқиқотда илмий иш бошланган вақтда ҳеч қандай дард билан оғримаган юз минг нафардан ортиқ 50 ёшдан ошган одамлар маълумотларидан фойдаланилган. РИА Новости хабари асосида.\nУларнинг саломатлиги 20 йилдан кўп вақт давомида кузатилган. Тадқиқотчилар кейинчалик иштирокчиларда юрак-қон томир касалликлари пайдо бўлгани, улар саратон ёхуд иккинчи типдаги қанд касаллигига чалинганликлари ҳолатларига ҳам эътибор қаратишган. Шунингдек, касаллик қайси ёшда пайдо бўлгани ва натижада иштирокчи қанча яшаганини ҳам қайд этилган.\nНатижада экспертлар томонидан беш турдаги хатарлар аниқлаштирилган: булар ичкилик, "ўртача" дозада алкоголь истеъмоли, таркибида ёғ ёки шакар миқдори ҳаддан зиёд бўлган носоғлом овқатланиш, жисмоний фаолликнинг ўта пастлиги ва тана индекси асосида ҳисобланган ортиқча вазн.\nТадқиқотда алкоголнинг ўртача дозаси аёллар учун 175 миллилитр вино ёки 375 миллилитр пиво; эркаклар учун 350 миллилитр вино ёки 750 миллилитр пиво ҳисобида олинган.\nУшбу бешта омил бўйича инсон 50 ёшга тўлгач, "қанча соғлом йилларга" умид қилиши мумкинлиги аниқланган.\nТўрт ёки бешта фойдали одатларга эга аёллар (фойдали озиқланиш, жисмоний фаоллик, чекиш ва алкоголь истеъмолидан тўлиқ воз кечган, шунингдек нормал вазнни ушлаб туриш), — ўртача 84,4 йил умр кечирганлар. Бундай одатларга эга бўлмаганлар 73,7 йил умр кўрган. Эркаклар учун бу кўрсаткич 81,1 ёшни ташкил этган (73,5 ёшга қарши).


ҲАРБИЙЧА РОМАНТИКА – Telegraph\nТабассум February 13, 2019\nИлтимос, Ватан ҳимоячисини ўз хиссиётларини ифода қила олмайди, деб ўйламанг. Хизмат машаққатларида асраб-авайланган туйғуларнинг софлигига шубҳа қилманг. Уларнинг айтмоқчи бўлгани билан айта олганида тафовут катта. Аммо кўзларига диққат билан бир бора қаранг ва уларда чин романтикни кўрасиз. Шу десангиз, ҳарбийча романтика-да.


МИБ қарздорнинг автомашинасини хатлаб олиб кетгач, ундан солиқ қарздорлиги ундирилди - zarnews.uz\nМИБ қарздорнинг автомашинасини хатлаб олиб кетгач, ундан солиқ қарздорлиги ундирилди\nПаст Дарғом туман иқтисодий судининг қарздор “Расул Турум Култонсой пахтаси” фермер хўжалигидан ундирувчи Паст Дарғом туман Давлат солиқ инспекцияси фойдасига 40 миллион 198 минг сўм солиқ қарзини ундириш тўғрисидаги ижро ҳужжатлари Мажбурий ижро бюроси Паст Дарғом туман бўлими ижро иш юритувига келиб тушган.\nШу куннинг ўзида ижро иши юритишни қўзғатиш тўғрисида қарор қабул қилиниб, қарор нусхалари томонларга юборилган. Бу ҳақда Мажбурий ижро бюроси Паст Дарғом туман бўлими хабар бермоқда.\nИжро ҳаракатлари давомида қарздор “Расул Турум Култонсой пахтаси” фермер хўжалигининг банк ҳисоб-рақамларининг чиқим қисмига банд солинган.\nҚарздор “Расул Турум Култонсой пахтаси” фермер хўжалигига тегишли бўлган мол-мулкларни аниқлаш мақсадида мутасадди идораларга сўров хатлари юборилган.\nШунингдек, мазкур ижро ҳужжати ижросини таъминлаш мақсадида давлат ижрочининг далолатномасига асосан қарздорга тегишли бўлган, бир дона “LACETTI” русумли автотранспорт воситаси хатланиб олиб чиқилган.\nМазкур ижро ҳужжати юзасидан олиб борилган мажбурий ижро ҳаракатлари давомида қарздор “Расул Турум Култонсой пахтаси” фермер хўжалигидан ундирувчи Паст Дарғом туман Давлат солиқ инспекцияси фойдасига 40 миллион 198 минг сўм солиқ қарздорлиги ундириб берилди.


Қашқадарёда икки «Дамас» тўқнашуви натижасида беш киши вафот этди – Газета.uz\nҚашқадарёда икки «Дамас» тўқнашуви натижасида беш киши вафот этди\nҚашқадарёда икки «Дамас»нинг тўқнашиб, ёниб кетиши оқибатида беш киши вафот этди, тўрт киши жароҳатланди.\n26 сентябрь 2019, 11:17 Жамият\n25 сентябрь куни тонгда Қашқадарё вилоятида «Дамас» русумли икки автотранспорт воситасининг тўқнашуви натижасида мудҳиш йўл транспорт ҳодисаси содир бўлди. Автоҳалокат оқибатида жабрланган ва қурбон бўлганлар бор, дея хабар қилди ЎзА вилоят ИИББга таянган ҳолда.\nЙТҲ Қарши туманидаги Хонабод қишлоғидан чиқувчи иккинчи даражали йўлнинг «Қарши — Шаҳрисабз» йўлига туташ қисмида содир бўлди. Қарши тумани Хонобод қишлоғида яшовчи Қ.А. (1997 й. т.) бошқарувидаги «Дамас» «Хонобод — Қарши» йўналишида ҳаракатланиб бораётганда қарама-қарши томондан келаётган фуқаро Э.Ҳ. бошқарувидаги «Дамас» билан катта тезликда тўқнашган. Тўқнашув натижасида кучли ёнғин келиб чиққан.\nҲодиса натижасида 5 киши ҳаётдан кўз юмди, 4 фуқаро омон қолган. Ҳозирда мазкур ҳолат бўйича жиноят кодексининг 266-модда 3-қисми «а» банди билан жиноят иши қўзғатилиб, дастлабки тергов ҳаракатлари олиб борилмоқда.


Хавфсизлик — асосий мақсад\nЎзбекистон Республикаси Вазирлар Маҳкамасининг 2018 йил 22 январда эълон қилинган "Гўшт ва гўшт маҳсулотларининг хавфсизлиги тўғрисидаги умумий техник регламентни тасдиқлаш ҳақида"ги қарорига мувофиқ "Гўшт ва гўшт маҳсулотларининг хавфсизлиги тўғрисидаги умумий техник регламент" тасдиқланган эди. Мазкур меъёрий қоидалар мажмуасининг қабул қилиниши билан бундай маҳсулотларни ишлаб чиқариш, сақлаш, ташиш, сотиш, сифати бузилганда йўқ қилишда ягона хавфсизлик талаблари ўрнатилди.\nҲужжат колбаса, музлатилган гўшт, консерва каби 140 турдаги гўшт маҳсулотларини ўз ичига олади. Уларни истеъмолчига етказиб беришда микробиологик, ветеринария-санитария, экологик хавфсизлик талабларига қатъий риоя қилиш талаб этилади. Шунингдек, сўйиш ва ишлаб чиқариш, қайта ишлаш, қадоқлаш, тамғалаш, сақлаш, ташиш, сотиш жараёнларида ҳам тегишли қоидалар белгилаб берилди.\nРегламент амалга киритилгач, стандартлаштириш бўйича маҳсулот ва хизматларга доир илгари қабул қилинган норматив ҳужжатлар мажбурийлик хусусиятини йўқотади ҳамда белгиланган тартибда қўлланилишида ихтиёрийлик касб этади. "Ўзстандарт" агентлиги ваколатли давлат органлари билан биргаликда гўшт ва гўшт маҳсулотларини стандартлаштириш бўйича норматив ҳужжатларни қўллашда тегишли ҳуқуқий ҳужжатларни аниқлаш юзасидан белгиланган тартибда чора-тадбирлар қабул қилади.\nМазкур регламент кундалик эҳтиёжимиз учун зарур ва витаминга бой гўшт маҳсулотлари хавфсизлигига бўлган талабларни тартиб солишнинг асосий тамойили бўлиб хизмат қилиши тайин. Зеро, унга мувофиқ 130 дан ортиқ стандартлар ихтиёрий равишда қўлланишга ўтади. Регламент эса расман эълон қилинган кундан бошлаб 18 ой ўтгач амалга киритилади.\nАйни кунда Навоий стандартлаштириш ва метрология бошқармаси томонидан аҳоли ҳамда хўжаликлар аъзолари ўртасида, тадбиркорлик субъектларида ҳужжатнинг мақсади, мазмуни ва қўллаш тартиби тарғиб қилинмоқда. Ўйлаймизки, соҳа билан алоқадор юртдошларимиз унга тўлиқ амал қилишади ва хавфсизликни таъминлаб, турмушимиз фаровонлигини оширишда муносиб ҳисса қўшадилар.\nКуз-қиш мавсуми: таълим муассасалари унга тайёрми?\nТадбиркорларни қўллаб-қувватлаш йўлида\nҲужжатлар қабул қилинмоқда\nНеврология соҳасида муҳим қадам\nАхборот-кутубхона хизмати кўрсатиш янги босқичда